c: text/html

text:
Funani Ubutyebi Benene
“Zenzeleni abahlobo ngobutyebi obungebobabulungisa.”—LUKA 16:9.
IINGOMA: 32, 154
1, 2. Kutheni kuya kuhlala kukho amahlwempu kule nkqubo yezinto?
KWINKQUBO yoqoqosho yanamhlanje kuyaxhwithwana kwaye akulinganwa. Ulutsha lubhuqa imisebenzi lude luyincame. Oluninzi lude lubeke ubomi balo engozini lubalekela kumazwe afumileyo. Amahlwempu akho kuyo yonke indawo, nkqu nakumazwe atyebileyo. Izityebi ziya zityeba ngoxa amahlwempu esiya ehlwempuzeka. Kutshanje, kuqikelelwa ukuba abantu abayiphesenti enye abazizityebi banobutyebi obulingana nobabantu bonke emhlabeni. Nangona kunzima ukuyingqina loo nto, izicacele kodwa eyokuba kukho abantu ababalwa kwiibhiliyoni abangamahlwempu, ngoxa abanye bebolile yimali. UYesu wayibeka ngolu hlobo lento: “Amahlwempu nisoloko nikunye nawo.” (Marko 14:7) Kutheni abantu bengalingani nje?
2 UYesu wayeqonda ukuba le nkqubo yoqoqosho ikhoyo yayingayi kutshintsha de bufike uBukumkani BukaThixo. Kaloku le nkqubo inyolukileyo yoqoqosho, emelwa ‘ngabarhwebi’ kwiSityhilelo 18:3, xa idibene neyepolitiki neyonqulo, zakha ihlabathi likaSathana. Abanye abantu bakaThixo abanandlela yokuzahlula ngokupheleleyo kuqoqosho lwehlabathi likaSathana njengokuba besenza kwipolitiki nakunqulo lobuxoki.
3. Yiyiphi imibuzo esiza kuyiphendula?
3 Kungakuhle thina maKristu ukuba sihlole indlela esiyijonga ngayo le nkqubo yoqoqosho ngokuzibuza le mibuzo: ‘Izinto endinazo ndingazisebenzisa njani ukuze ndibonise ukuba ndithembekile kuThixo? Ndingenza njani ukuze ndingade nditshone ndiphelele kuqoqosho? Ngawaphi amava abonisa ukuba abantu bakaThixo bamthemba ngokupheleleyo kule meko inzima?’
UMZEKELISO WEGOSA ELINGENABULUNGISA
4, 5. (a) Yiyiphi imeko elazibhaqa likuyo igosa lomzekeliso kaYesu? (b) UYesu wababongoza ukuba benze ntoni abalandeli bakhe?
4 Funda uLuka 16:1-9. Umzekeliso kaYesu wegosa elalingenabulungisa usenza sicinge. Emva kokumangalelwa ngokuba nenkcitho, eli gosa lenza “ngobulumko bobuqili,” okanye lasebenzisa ingqondo, ngokuthi ‘lenze abahlobo’ abaza kulinceda xa liyekisiwe ukuba ligosa. * Apha uYesu wayengakhuthazi abafundi bakhe ukuba benze izinto ezingalunganga ukuze baziphilise kweli hlabathi. Kaloku wathi abantu abenza loo nto ‘ngoonyana bale nkqubo,’ kodwa lo mzekeliso wawusebenzisa ukuze asifundise okuthile.
5 UYesu wayesazi ukuba njengeli gosa elazifumana lisenkathazweni, abalandeli bakhe abaninzi kwakuza kufuneka baziphilise kweli hlabathi lizele ziingcuka. Ngoko ubabongoza esithi: “Zenzeleni abahlobo ngobutyebi obungebobabulungisa, khon’ ukuze, xa obo busilela, [uYehova noYesu] banamkelele kwiindawo zokuhlala ezingunaphakade.” Yintoni esiyifundayo kweli cebiso likaYesu?
6. Sazi njani ukuba yayingeyonjongo kaThixo ukuba kubekho uqoqosho?
6 Nangona uYesu engasichazeli ukuba kutheni esithi ubutyebi ‘ayibobabulungisa,’ iBhayibhile iyibeka icace into yokuba yayingeyonjongo kaThixo ukuba kubekho uqoqosho. UYehova wanika uAdam noEva intabalala yezinto e-Eden. (Gen. 2:15, 16) Kamva, xa umoya oyingcwele wasebenza kwibandla labathanjiswa lenkulungwane yokuqala, “kwakungekho namnye owayengathi yeyakhe nayiphi na kwizinto awayenazo; kodwa babenazo zonke izinto ngokufanayo.” (IZe. 4:32) Umprofeti uIsaya wathi kuza ixesha apho abantu beya kuzifumana simahla izinto eziveliswa ngumhlaba. (Isa. 25:6-9; 65:21, 22) Kodwa okwangoku, abalandeli bakaYesu kuza kufuneka basebenzise ‘ubulumko bobuqili’ ukuze baziphilise “ngobutyebi obungebobabulungisa” beli hlabathi ngoxa besebenzela ekukholiseni uThixo.
BUSEBENZISE KAKUHLE UBUTYEBI OBUNGEBOBABULUNGISA
7. Liliphi icebiso elifumaneka kuLuka 16:10-13?
7 Funda uLuka 16:10-13. Igosa elikumzekeliso kaYesu lazenzela abahlobo ukuze kulungelwe lona. Kodwa ke uYesu wabongoza abalandeli bakhe ukuba bazenzele abahlobo ezulwini ngenjongo yokuba kungalungelwa bona bodwa. Iivesi ezilandela lo mzekeliso zinxibelelanisa ‘ubutyebi obungebobabulungisa’ nokuthembeka kuThixo. Ingongoma kaYesu yayikukuba sinako ‘ukuzingqina sithembekile’ ngobo butyebi, okanye sibulawule, sakuba sibufumene. Njani?
8, 9. Zekelisa ngendlela abanye abazalwana ababusebenzisa ngokuthembeka ngayo ubutyebi obungebobabulungisa.
8 Indlela ezicaceleyo yokuzingqina sithembekile ngezinto esinazo kukunikela ngemali kumsebenzi wokushumayela awaprofeta ngawo uYesu. (Mat. 24:14) Enye intwazana yaseIndiya yayinebhokisi encinane yemali eyayiman’ ukugalela kuyo, yayide incame nezinto zokudlala ngenxa yaloo nto. Yathi yakuzala loo bhokisi, yanikisa ngaloo mali ukuze isetyenziswe kumsebenzi wokushumayela. Omnye umzalwana waseIndiya onefama yeekokonati unikela ngazo kwiofisi yokuguqulela kwisiMalayalam, esithi ekubeni le ofisi idla ngokuzithenga iikokonati, xa enikela ngazo kuyo, loo nto iya kunceda ngakumbi kunaxa enikela ngemali. Bubulumko bobuqili ke obo. Nabazalwana baseGrisi banikela ngamafutha omnquma, ngetshizi nangokunye ukutya kwintsapho yaseBheteli.
9 Omnye umzalwana waseSri Lanka, ngoku ohlala kwelinye ilizwe, unikele ngendawo yakhe kwilizwe asuka kulo ukuze kuqhutywe iintlanganiso neendibano kwaye kuhlale nabazalwana abakwinkonzo yexesha elizeleyo. Lo mzalwana uncama imali eninzi ngokwenza le nto, kodwa abavakalisi basekuhlaleni abangathathi ntweni ubanceda kakhulu. Kumazwe apho umsebenzi ubekelwe imiqathango, abazalwana bavula amakhaya abo ukuze abe ziiHolo ZoBukumkani, ibe loo nto yenza ukuba oovulindlela abaninzi nabanye abavakalisi abangathathi ntweni babe nendawo yokuhlanganisana bengenaxhala lamali.
10. Sisikelelwa njani xa sizivula izandla zethu?
10 Le mizekelo ibonisa indlela abantu bakaThixo ‘abathembeke ngayo kokuncinane,’ ngamany’ amazwi, ekusebenziseni ubutyebi babo, obungaphantsi kobukaThixo ngexabiso. (Luka 16:10) Aba bahlobo bakaYehova baziva njani ngokuzincama ngolo hlobo? Bayaqonda ukuba xa bezivula izandla zabo baya kufumana ubutyebi ‘obuyinyaniso,’ okanye benene. (Luka 16:11) Omnye udade osoloko enikela kumsebenzi woBukumkani uthi xa echaza iintsikelelo aye wazifumana: “Ukuvula kwam isandla kuvele kwanento nje okuyenzayo apha kum kule minyaka idluleyo. Ndifumanise ukuba okukhona ndisipha, kokukhona ndisiba nezinwe nakwezinye izinto. Ngoku ndixolela lula, ndinomonde kwaye ndiyayamkela imeko xa ndiphoxekile ibe ndiyamamela naxa ndilulekwa.” Baninzi abaye bafumanisa ukuba ukuvula isandla kukusondeza ngakumbi kuYehova.—INdu. 112:5; IMize. 22:9.
11. (a) Sibonisa njani ukuba ‘sinobulumko bobuqili’ xa sivula izandla zethu? (b) Imali yenziwa ilingane njani kubantu bakaThixo? (Jonga umfanekiso osekuqaleni.)
11 Ukusebenzisa izinto esinazo ukuze kwenziwe umsebenzi woBukumkani kubonisa ukuba ‘sinobulumko bobuqili’ nangenye indlela. Kaloku sisebenzisa iimeko zethu ukuze sincede abanye abantu. Abazalwana abanezinto kweli hlabathi kodwa bengakwazi ukuba kwinkonzo yexesha elizeleyo okanye ukufudukela kwelinye ilizwe baye bavuye nabo xa besazi ukuba imali abanikela ngayo ixhasa umsebenzi owenziwa ngabanye abazalwana. (IMize. 19:17) Iminikelo yokuzithandela inceda ekuveliseni iincwadi neemagazini, nakumsebenzi wokushumayela owenziwa kwiindawo ekungathathwa ntweni kuzo kodwa ezinolwando olwaphul’ izikeyi. Kumazwe anjengeCongo, iMadagascar neRwanda, kangangeminyaka abazalwana bekudla ngokufuneka bakhethe ukuba imali abanayo baza kuyisebenzisa ukuthenga ukutya kwentsapho okanye ukuthenga iBhayibhile, ngamany’ amaxesha ebiza imali elingana nomvuzo weveki okanye wenyanga. Ngoku, ngenxa yeminikelo yabaninzi nangenxa ‘yokulinganiswa’ kwemali, intlangano kaYehova iye yaxhasa ngemali umsebenzi wokuguqulela nowokuba iBhayibhile ifunyanwe lilungu lentsapho ngalinye nangabantu abanxanelwe ukwazi iBhayibhile. (Funda eyesi-2 kwabaseKorinte 8:13-15.) Ngenxa yoko, abo baphayo kunye nabo baphiwayo basondela nangakumbi kuYehova.
UNGANGENI ZWABHA “KUMASHISHINI EZORHWEBO”
12. UAbraham wabonisa njani ukuba uthembele ngoThixo?
12 Enye indlela yokuba sisondele kuYehova kukuba singangeni zwabha kwezorhwebo zeli hlabathi kwaye sisebenzise iimeko zethu ukufuna ubutyebi benene. UAbraham, indoda eyayinokholo yamandulo, wathobela waza washiya iUre eyayichumile wayokuhlala ezintenteni ukuze asondele ngakumbi kuYehova. (Heb. 11:8-10) Wayesoloko ejonge kuThixo ukuba amnike obona butyebi benene, engazange afune ukuba nezinto, nto leyo eyayinokumntama ukuba akamthembanga ncam uYehova. (Gen. 14:22, 23) UYesu wakhuthaza olu hlobo lokholo, exelela omnye umfana osisityebi oku: “Ukuba ufuna ukugqibelela, hamba uye kuthengisa impahla yakho uze unike amahlwempu yaye uya kuba nobuncwane ezulwini, uze ube ngumlandeli wam.” (Mat. 19:21) Lo mfana wayengenakholo njengoAbraham, kodwa bakho abantu abaye bamthemba ngokupheleleyo uThixo.
13. (a) UPawulos wambongoza wathini uTimoti? (b) Sinokulisebenzisa njani namhlanje icebiso likaPawulos?
13 UTimoti wayenokholo. Emva kokuba uPawulos echaze uTimoti “njengejoni elihle likaKristu,” wathi: “Akukho joni lizibandakanya kumashishini ezorhwebo, ukuze likholise umphathi walo.” (2 Tim. 2:3, 4) Namhlanje abalandeli bakaYesu, abaquka umkhosi wamajoni angaphezu kwesigidi akwinkonzo yexesha elizeleyo, alisebenzisa kangangoko anako eli cebiso likaPawulos. Awaphoswa ngapha nangapha zizibhengezo zentengiso nalihlabathi eliwangqongileyo, kuba akhumbula amazwi athi: “Obolekayo ngumkhonzi kumntu obolekisayo.” (IMize. 22:7) Ayikho into enqwenelwa nguSathana njengokusibona sichitha lonke ixesha namandla ethu sikhotyhokiswa ngabarhwebi. Ezinye izigqibo esizenzayo zinokusenza amakhoboka abarhwebi kangangeminyaka. Ukuboleka imali eninzi yokuthenga umzi, eyokubhatalela imfundo, eyokuthenga imoto ebizayo, nkqu nemitshato emikhulu, zinokukwenza utshone ematyaleni. Sisebenzisa ubulumko bobuqili xa sizama ukuphila ngezinto ezimbalwa naxa sinciphisa amatyala neendleko esizenzayo, ukuze sikwazi ukuba ngamakhoboka kaThixo kunawale nkqubo yoqoqosho.—1 Tim. 6:10.
14. Yintoni ekufuneka sizimisele ukuyenza? Zekelisa.
14 Ukuze siphile ngezinto ezimbalwa kufuneka sizazi izinto eziza kuqala. Enye indoda nenkosikazi yayo babeneshishini elaliqhuba kakuhle kwezemveliso. Kodwa ngenxa yokuba babenqwenela ukubuyela kwinkonzo yexesha elizeleyo, balithengisa, bathengisa iphenyana labo, nezinye izinto ababenazo. Emva koko baba ngamatshantliziyo, bencedisa ekwakheni ikomkhulu eliseWarwick, eNew York. Enye into abasikelelwa ngayo ekhethekileyo yayikukukhonza eBheteli nentombi yabo kunye nomkhwenyana wabo, ibe kangangeeveki ezimbalwa, babekhonza kunye nabakhozi babo, nabo ababencedisa kumsebenzi waseWarwick. Omnye udade onguvulindlela eColorado, eMerika, yena wafumana isingxungxo kwibhanki ethile. Abasebenzi bawuthanda kakhulu umsebenzi wakhe kangangokuba bafuna ukuba aqeshwe ixesha elizeleyo ibe umvuzo wakhe wawuza kuphindaphindwa kathathu. Kodwa ngenxa yokuba lo msebenzi unemali wawuza kumphazamisa entsimini, akazange awamkele. Baninzi nabanye abakhonzi bakaYehova abaye bancama izinto. Ukuzimisela ngolo hlobo ukuba uBukumkani bube yinto yokuqala kubonisa ukuba sijonga uThixo nobutyebi bakhe njengobaluleke ngaphezulu lee kunezinto esinokuzinikwa luqoqosho lwale mihla.
XA UBUTYEBI BUSILELA
15. Bubuphi ubutyebi obanelisa ngakumbi?
15 Ukuba nezinto akuthethi kuthi usikelelwe nguThixo. UYehova usikelela abantu ‘abatyebe emisebenzini emihle.’ (Funda eyoku-1 kuTimoti 6:17-19.) Ngokomzekelo, xa uLucia * wafumanisa ukuba kufuneka abantu bokuncedisa ekushumayeleni eAlbania, ngo-1993 wafuduka eItali esiya apho, engenandlela yokuzixhasa, ethembele ngoYehova kuphela. Walwazi ulwimi lwaseAlbania ibe uncede abantu abangaphezu kwe-60 bada bazahlulela. Ngoxa abaninzi kubantu bakaThixo benganayo intsimi enemveliso ngolo hlobo, nantoni na esiyenzayo ukuze sincede abantu bafumane baze baqhubeke bekwindlela esa ebomini ixabisekile kuthi nakubo, ibe iya kuhlala injalo loo nto ngonaphakade.—Mat. 6:20.
16. (a) Yintoni eza kwenzeka kuqoqosho lwale mihla? (b) Ekubeni sisazi ukuba kuza kwenzeka ntoni, sifanele sibujonge njani ke ubutyebi?
16 UYesu wathi: “Xa obo [butyebi bungebobabulungisa] busilela,” akazange athi ‘ukuba bunokusilela.’ (Luka 16:9) Ukuwa kweebhanki noqoqosho okuye kwenzeka kule mihla yokugqibela kuya kufana nethontsi emlanjeni xa kuthelekiswa noko kuza kwenzeka ehlabathini kungekudala. Yonke inkqubo kaSathana—ipolitiki, unqulo nabarhwebi—iza kuwa bhu phantsi. Umprofeti uHezekile nomprofeti uZefaniya baprofeta bathi igolide nesilivere, oondoqo kuqoqosho lwehlabathi kangangamakhulu eminyaka, ziza kuphelelwa lixabiso. (Hez. 7:19; Zef. 1:18) Besinokuziva njani ukuba xa sele sisondele esiphelweni sobomi bethu kweli hlabathi besinokufumanisa ukuba sincame ubutyebi benene kuba sifuna ukuzifumbela oovimba abakhulu ‘bobutyebi obungebobabulungisa’ beli hlabathi? Kaloku besiya kufana nomntu osebenze ubomi bakhe bonke egalela kwingxowa yemali, suke afumanise ukuba yeyomgunyathi loo mali. (IMize. 18:11) Kunjalo bazalwana, obu butyebi buza kusilela okanye buphelelwe ekugqibeleni, ngoko sukuliyeka ithuba lokubusebenzisa ukuze ‘uzenzele abahlobo’ ezulwini. Nantoni na esiyenzayo ukuze sixhase uBukumkani BukaThixo isenza sibe zizityebi emehlweni akhe.
17, 18. Yintoni abaza kuyifumana abantu abasondele kuThixo?
17 Xa uBukumkani BukaThixo bufika, akukho mntu uza kurenta noza kubhatala indlu, asiyi kukhupha nesent’ emdaka ukuze sifumane ukutya kwaye kuza kuba kuninzi, akuyi kufuneka ubhatalele oogqirha namayeza. Intsapho esemhlabeni kaYehova iza kuxhamla kwimveliso yomhlaba. Igolide, isilivere namanye amatye anqabileyo aya kuba zizinto zokuhomba, kungekhona ezokutyala imali okanye ukufunjwa. Amaplanga namatye okwakha odidi kunye neentsimbi ziya kufunyanwa simahla ngumntu wonke ukuze azakhele ikhaya lakhe elihle. Abahlobo baya kuncedana bengagxeleshanga mali, kodwa kuba befuna ukwaneliseka. Inkqubo entsha yokwabelana ngemveliso yomhlaba iza kube iyindlela yokuphila.
18 Le iseyintwana nje yelifa elikhulu eliza kufunyanwa ngabantu abazenzela abahlobo ezulwini. Uvuyo lwabanquli bakaYehova abasemhlabeni aluyi kuphela xa besiva amazwi kaYesu athi: “Yizani, nina nisikelelweyo nguBawo, budleni ilifa ubukumkani obalungiselelwa nina ukususela ekusekweni kwehlabathi.”—Mat. 25:34.
^ isiqe. 4 UYesu akatsho nokuba sasiyinyaniso na eso sityholo. Ekubeni kuLuka 16:1 kusetyenziswe igama lesiGrike eliguqulelwe ngokuthi “lamangalelwa,” kusenokwenzeka kukho umntu owayethethe ubuxoki ngalo. Kodwa ke uYesu ubalisa ngento elayenzayo lakumangalelwa kunokuba ahlale kwizizathu zokuba ligxothwe.
^ isiqe. 15 Ibali lobomi bukaLucia Moussanett likuVukani! kaJulayi 8, 2003, iphe. 28-32.

robotstxt: allowed

filter: keep


text:
Chapter 15
1 Impendulo ethambileyo ibuyisa ubushushu; Ilizwi elidubulayo linyusa umsindo.
2 Ulwimi lwezilumko lulungisa ukwazi; Umlomo wezinyabi umpompoza ukumatha.
3 Asezindaweni zonke amehlo kaYehova, Ebonisela abanobubi nabalungileyo.
4 Ukuphola kolwimi ngumthi wobomi; Ke ukuphenula kwalo kwaphula umoya.
5 Isimathane sigiba uqeqesho lukayise; Osigcinileyo isohlwayo uba nobuqili.
6 Indlu yelungisa nguvimba omkhulu; Ke ngongeniselo longendawo kukho ukuhlisa ishwangusha.
7 Umlomo wezilumko uhlwayela ukwazi: Ke yona intliziyo yezinyabi ayindawo.
8 Umbingelelo wabangendawo lisikizi kuYehova; Umthandazo wabathe tye ngowona akholwa nguwo.
9 Ilisikizi kuYehova indlela yongendawo; Ke ophuthuma ubulungisa uyathandwa nguye.
10 Uqeqesho olubi lolowushiyayo umendo; Othiya isohlwayo uya kufa.
11 Elabafileyo nenzonzobila ziphambi koYehova; Zibeke phi na ke iintliziyo zoonyana babantu!
12 Umgxeki akakuthandi ukohlwaywa kwakhe, Akayi kwizilumko.
13 Intliziyo evuyileyo iyabuchwayithisa ubuso; Ekubulalekeni kwentliziyo umoya uthi dakumba.
14 Intliziyo enengqondo ifuna ukwazi; Umlomo wesinyabi usukelana nokumatha.
15 Yonke imihla yosizana mibi; Intliziyo echwayithileyo inesidlo ngamaxesha onke.
16 Ilungile intwana encinane kunye nokoyika uYehova, Ngaphezu kwendyebo eninzi kunye nokuxhalaba.
17 Ulungile umxhesho womfuno kunye nothando, Ngaphezu kwenkomo etyetyisiweyo kunye nentiyo.
18 Indoda enobushushu ixhaya ingxabano; Ezeka kade umsindo idambisa imbambano.
19 Indlela yevila ngathi ibiyelwe ngemitholo; Ke umendo wabathe tye ubekelelwe.
20 Unyana olumkileyo uyamvuyisa uyise; Umntu osisinyabi udela unina.
21 Ukumatha luvuyo koswele intliziyo; Ke indoda enengqondo ithi tye ukuhamba.
22 Iingcinga ziyatshitsha ngokungabikho kokucweya; Ke zona zima ngamaphakathi amaninzi.
23 Indoda inovuyo ngempendulo yomlomo wayo; Ilizwi elithethwe ngexa elililo, azi lihle!
24 Koqiqayo umendo wobomi usinga phezulu, Ukuze emke kwelabafileyo elingaphantsi.
25 UYehova uyayincothula indlu yabanekratshi, Amise umlimandlela womhlolokazi.
26 Zingamasikizi kuYehova iingcinga ezimbi; Ke ahlambulukile amazwi amnandi.
27 Uyihlisela ishwangusha indlu yakhe obawela inzuzo embi; Ke yena othiya isicengo, uya kuphila.
28 Intliziyo yelungisa iya kucamanga ukuphendula; Ke wona umlomo wabangendawo umpompoza ububi.
29 UYehova ukude nabangendawo; Ke wona umthandazo wamalungisa uyawuva.
30 Ukukhanya kwamehlo kuvuyisa intliziyo; Iindaba ezimnandi zityebisa amathambo.
31 Indlebe esivayo isohlwayo sobomi Ihlala phakathi kwezilumko.
32 Ophulukene noqeqesho ucekisa umphefumlo wakhe; Osivayo isohlwayo urhweba ukuqonda.
33 Ukoyika uYehova luqeqesho lobulumko; Ngaphambi kozuko lululamo.


text:
Chapter 5
1 Emveni kwezi zinto, kwaye kukho umthendeleko wamaYuda, wenyuka uYesu waya eYerusalem.
2 Ke kaloku kukho eYerusalem apho, ngakwelezimvu isango, ichibi, ekuthiwa ukubizwa yiBhetesda ngesiHebhere, lineevaranda ezintlanu.
3 Kwakulele kuzo inkitha eninzi yemilwelwe: iimfama, iziqhwala, abome umzimba, belinde ukuzanyazanyiswa kwamanzi.
4 Kuba isithunywa sezulu ngaxesha lithile besisihla, singene echibini, siwagxobhagxobhe amanzi; lowo ngoko ubethe angene tanci emva kokugxojwagxojwa kwamanzi, ubephila nakusiphi na isifo abebanjwe siso.
5 Ke kaloku, bekukho mntu uthile apho, ubeminyaka imashumi mathathu anesibhozo engumlwelwe.
6 UYesu embona lowo elele, esazi ukuba uselenexesha elikhulu enjalo, uthi kuye, Uyafuna na ukuba uphile?
7 Waphendula umlwelwe wathi, Nkosi, andinamntu wokuthi, xa athe agxojwagxojwa amanzi, andiphose echibini. Kuthi ke, ndakubon’ ukuba mna ndiyaya, ndiphangelwe ngomnye ukuhla.
8 Athi uYesu kuye, Vuka, uthabathe ukhuko lwakho, uhambe.
9 Usuke kwaoko waphila umntu, waluthabatha ukhuko lwakhe, wahamba. Ke kaloku kwakuyisabatha loo mini.
10 Ayesithi ke amaYuda kophilisiweyo, Yisabatha; akuvumelekile ukuba uthwale ukhuko lwakho.
11 Wawaphendula wathi, Owandiphilisayo, nguye owathi kum, Thabatha ukhuko lwakho, uhambe.
12 Ambuza ngoko athi, Ngubani na yena loo mntu uthe kuwe, Thabatha ukhuko lwakho, uhambe?
13 Ke kaloku, owaphiliswayo ebengazi ukuba ngubani na; kuba uYesu wathi shwaka, kwakubon’ ukuba kukho izihlwele kuloo ndawo.
14 Emveni kwezi zinto, uYesu umfumana etempileni, athi kuye, Uyabona, uphilile; musa ukuba sona, ukuze ungahlelwa yinto embi kunaleyo.
15 Wemka umntu lowo, waxela kumaYuda, ukuba nguYesu omenze waphila.
16 Ngenxa yoko ayemtshutshisa uYesu amaYuda, afuna ukumbulala; ngokuba wayesenza ezo zinto ngesabatha.
17 Wawaphendula ke uYesu wathi, UBawo uyasebenza kude kube ngoku, nam ndiyasebenza.
18 Ngenxa yoko ke ayefuna ngakumbi amaYuda ukumbulala; ngokuba ubengaphule sabatha yodwa, wayetshilo nokuthi, uThixo ngowakhe uYise, ezenza alingane noThixo.
19 Waphendula ngoko uYesu, wathi kuwo, Inene, inene, ndithi kuni, UNyana akanakwenza nto ngokwakhe, engathanga abone uYise eyenza; kuba izinto asukuba ezenza yena, ezo uyazenza uNyana kwangokunjalo;
20 kuba uYise uyamthanda uNyana, ambonise izinto zonke azenzayo yena; uya kumbonisa nemisebenzi emikhulu kunale, ukuze nina nimangaliswe.
21 Kuba, njengoko uYise abavusayo abafileyo, abadlise ubomi, kwangokunjalo noNyana ubadlisa ubomi abo athandayo.
22 Kuba kananjalo uYise akagwebi namnye; uthe umgwebo wonke wawunikela kuNyana;
23 ukuze bonke bambeke uNyana, kwanjengoko bambekayo uYise. Lowo ungambekiyo uNyana, akambeki uYise owamthumayo.
24 Inene, inene, ndithi kuni, Lowo ulivayo ilizwi lam, akholwe ngulowo wandithumayo, unobomi obungunaphakade; akezi ekugwetyweni; uphume ekufeni, wangena ebomini.
25 Inene, inene, ndithi kuni, Kuza ilixa, nangoku liselikho, xa abafileyo baya kuliva izwi loNyana kaThixo, bathi abalivileyo badle ubomi.
26 Kuba njengokuba uYise enabo ubomi kuye ngokwakhe, ngokunjalo wamnika noNyana ukuba abe nobomi kuye ngokwakhe.
27 Wamnika negunya lokugweba; ngokuba enguNyana woMntu.
28 Musani ukumangaliswa kuko oko; ngokuba kuza ilixa abaya kuthi ngalo bonke abasemangcwabeni balive ilizwi lakhe;
29 baphume ke: abo benza izinto ezilungileyo beze eluvukweni lobomi; nabo ke benza izinto ezimbi, beze eluvukweni lokugwetywa.
30 Mna ngokwam andinakwenza nto; njengoko ndivayo, ndigweba ngako, nomgwebo wam ububulungisa; ngokuba andifuni kuthanda kwam, ndifuna ukuthanda kukaBawo owandithumayo.
31 Ukuba mna ndisuka ndizingqinele, ubungqina bam abungebi yiyo inene.
32 Kukho omnye ongqinayo ngam; ndiyazi ke, ukuba buyinene ubungqina abungqinayo ngam.
33 Nina nithumele kuYohane; uyingqinele ke inyaniso.
34 Mna ke andamkeli bungqina mntwini; ndizithetha ezi zinto, ukuze nina nisindiswe.
35 Yena lowo ebesiso isibane esivuthayo, esikhanyayo; ke nina nathanda ukugcoba umzuzwana elukhanyweni lwakhe.
36 Mna ke ndinabo ubungqina obungaphezu kobukaYohane; kuba imisebenzi awandinikayo uBawo ukuba ndiyifeze, yona le misebenzi ndiyenzayo mna, iyangqina ngam, ukuba uBawo undithumile.
37 NoBawo owandithumayo, yena ungqinile ngam. Anizanga nilive izwi lakhe nakanye, niyibone nembonakalo yakhe.
38 Nezwi lakhe aninalo lihleli, kuni; ngokuba lowo uthunywe nguye, ningakholwa nguye nina.
39 Ziphengululeni izibhalo, ngokuba nina niba ninobomi obungunaphakade kuzo; zaye zona zingqina ngam.
40 Nibe ke nina ningathandi ukuza kum, ukuze nibe nobomi.
41 Andamkeli luzuko bantwini.
42 Ndiyanazi nina, ukuba uthando lukaThixo aninalo ngaphakathi kwenu.
43 Mna ndize egameni likaBawo, anindamkeli; ukuba omnye uthe weza ngelilelakhe igama, nomamkela yena.
44 Ningathini na ukuba nako ukukholwa, nisamkelela uzuko omnye komnye nje nina, nibe uzuko lona oluvela kuThixo yedwa ningalufuni?
45 Ningabi ndiya kunimangalela kuBawo mna; ukho onimangalelayo, uMoses, lowo nimthembileyo nina.
46 Kuba, ukuba benikholiwe nguMoses, ninge nikholiwe ndim; kuba yena wabhala ngam.
47 Ke ukuba anikholwa zizibhalo zakhe yena, ningathini na ukukholwa ngawam amazwi?


text:
Chapter 42
1 Basondela bonke abathetheli bezimpi: ooYohanan unyana kaKareha, noYezaniya unyana kaHoshaya, nabantu bonke, bethabathela komncinane base komkhulu.
2 Bathi kuYeremiya umprofeti, Ukutarhuzisa kwethu makhe kuwe phambi kwakho, usithandazele kuYehova uThixo wakho, uthandazele la masalela onke; ngokuba sisele sambalwa, besibaninzi, njengoko asibonayo amehlo akho;
3 uYehova uThixo wakho asixelele indlela esingahamba ngayo, nento esingayenzayo.
4 Wathi uYeremiya umprofeti kubo, Ndivile; yabonani, ndiya kuthandaza kuYehova uThixo wenu ngokwamazwi enu; kuthi onke amazwi aniphendule ngawo uYehova, ndinixelele; andiyi kunivimba lizwi.
5 Bathi bona kuYeremiya, UYehova makabe lingqina elinyanisileyo, elithembekayo, ngathi, ukuba asithanga senze ngokwelizwi lonke, awokuthuma lona kuthi uYehova uThixo wakho.
6 Nokuba lilungile, nokuba libi, siya kuliphulaphula ilizwi likaYehova uThixo wethu, esikuthumela kuye; ukuze kulunge kuthi, xa siliphulaphulayo ilizwi likaYehova uThixo wethu.
7 Kwathi ekupheleni kwemihla elishumi, kwafika ilizwi likaYehova kuYeremiya.
8 Wabiza uYohanan unyana kaKareha, nabathetheli bonke bezimpi ababenaye, nabantu bonke, bathabathela komncinane, besa komkhulu.
9 Wathi kubo, Utsho uYehova, uThixo kaSirayeli, enindithumele kuye, ukuba ndiwise ukutarhuzisa kwenu phambi kwakhe, ukuthi,
10 Ukuba nithe nahlala kweli lizwe, ndonakha, ndinganigungxuli; ndonityala, ndinganinyothuli; ngokuba ndiyazohlwaya ngenxa yobubi endibenzileyo kuni.
11 Musani ukumoyika ukumkani waseBhabheli, lowo nimoyikayo; musani ukumoyika, utsho uYehova; ngokuba ndinani, ukuba ndinisindise, ndinihlangule esandleni sakhe.
12 Ndiya kunenzela imfesane, abe nemfesane kuni, anibuyisele emhlabeni wakowenu.
13 Ke ukuba nithe, Asisayi, kuhlala kweli lizwe, analiphulaphula izwi likaYehova uThixo wenu, nathi,
14 Hayi, thina siya kuya ezweni leYiputa, ukuze singabonani namfazwe, singaliva nezwi lesigodlo, singalambeli sonka, sihlale khona ke:
15 ngako oko kaloku liveni ilizwi likaYehova, masalela akwaYuda. Utsho uYehova wemikhosi, uThixo kaSirayeli, ukuthi, Ukuba nithe nabubhekisa kwaphela ubuso benu eYiputa, naya kuphambukela khona, ikrele,
16 eniloyikayo, lonifikela nakhona ezweni leYiputa; nendlala leyo, ninesithukuthezi ngayo, yothi nama kuni ukunilandela eYiputa, nifele khona.
17 Namadoda onke, abubhekise ubuso bawo eYiputa, ukuba aphambukele khona, aya kufa likrele, nayindlala, nayindyikitya yokufa, kungasali nanye kuwo, isindayo ebubini endiwazisela bona.
18 Ngokuba utsho uYehova wemikhosi, uThixo kaSirayeli, ukuthi, Njengoko waphalazekayo umsindo wam nobushushu bam phezu kwabemi baseYerusalem, buya kwenjenjalo ukuphalazeka ubushushu bam phezu kwenu ekuyeni kwenu eYiputa; nibe yintshwabulo, nesimanga, nentshabhiso, nesingcikivo, ningabi sayibona le ndawo.
19 UYehova uthethile kuni, masalela akwaYuda; musani ukuya eYiputa; yazini nazi, ukuba ndiqononondisile ukuthetha kuni namhla.
20 Ngokuba niyikhohlisile imiphefumlo yenu. Xa nindithumele kuYehova uThixo wenu, nisithi, Sithandazele kuYehova uThixo wethu; njengoko konke awokuthetha kuthi uYehova uThixo wethu, sixelele njengoko, sokwenza;
21 ndinixelele ke namhla. Ke aniliphulaphulanga ilizwi likaYehova uThixo wenu ngako konke awandithumelayo ngako kuni.
22 Kungokunje yazini ukuba niya kufa likrele, nayindlala, nayindyikitya yokufa, kuloo ndawo ningxamele ukuya kuyo, ukuba niphambukele kuyo.


text:
Chapter 11
1 Wandifunqula uMoya, wandisa esangweni lendlu kaYehova langasempumalanga, elibheke empumalanga; nanko, ekungeneni kwesango, kukho amadoda engamashumi amabini anamahlanu. Ndabona phakathi kwawo uYazaniya unyana ka-Azure, noPelatiya unyana kaBhenaya, abathetheli babantu.
2 Wathi kum, Nyana womntu, ngawo la amadoda acinga inkohlakalo, aceba amacebo amabi kulo mzi;
3 atshoyo ukuthi, Alikasondeli ixesha lokwakha izindlu; lo mzi yimbiza, thina ke siyinyama.
4 Ngako oko profetela kuwo, profeta, nyana womntu.
5 Wandiwela ke uMoya kaYehova, wathi kum, Yithi, Utsho uYehova ukuthi, Nitshilo nina, ndlu kaSirayeli; nezinto ezithe qatha emoyeni wenu ndiyazazi mna.
6 Ndibandisile ababuleweyo benu kulo mzi, nazizalisa izitrato zawo ngababuleweyo.
7 Ngako oko itsho iNkosi uYehova ukuthi, Ababuleweyo benu, ebe nibabeka phantsi phakathi kwawo umzi, bayinyama, wona ke uyimbiza; nina niya kukhutshwa phakathi kwawo.
8 Niyaloyika ikrele; ndiya kunizisela ikrele, itsho iNkosi;
9 ndinikhuphe phakathi kwawo, ndininikele esandleni sabasemzini, ndizenze izigwebo kuni.
10 Niya kuwa likrele; ndiya kunigweba emdeni wakwaSirayeli; nazi ukuba ndinguYehova.
11 Wona lo mzi awuyi kuba yimbiza kuni, aniyi kuba yinyama nina phakathi kwawo; ndiya kunigweba emdeni wakwaSirayeli,
12 nazi ukuba ndinguYehova; imimiselo yam anihambanga ngayo, namasiko am anawenza; nesuka nenza ngokwamasiko eentlanga ezingeenxa zonke kuni.
13 Kwathi ke ndakuprofeta, wafa uPelatiya unyana kaBhenaya. Ndawa ngobuso bam, ndakhala ngelizwi elikhulu, ndathi, Awu! Nkosi Yehova! Uyawagqibela kuphele na wena amasalela akwaSirayeli?
14 Kwafika ilizwi likaYehova kum, lisithi,
15 Nyana womntu, abazalwana bakho, abazalwana bakho ngamadoda akowenu, nendlu yonke yakwaSirayeli yonke iphela, yona leyo bathi ngayo abemi baseYerusalem, Bakude kuYehova; linikwe thina ilizwe ukuze sime kulo.
16 Ngako oko yithi, Itsho iNkosi uYehova ukuthi, Ekubeni ndibakhwelelisele ezintlangeni, ndabaphangalalisa emazweni, ke ndoba yingcwele kubo umzuzwana omncinane kuloo mazwe baye kuwo.
17 Ngako oko yithi, Itsho iNkosi uYehova ukuthi, Ndiya kunibutha ezizweni, ndinihlanganise emazweni enilusali kuwo, ndininike umhlaba wakwaSirayeli.
18 Baya kufika kuwo, bazisuse kuwo zonke izinto zawo ezinezothe, namasikizi awo onke.
19 Ndobanika ntliziyo yimbi, ndibeke umoya omtsha ngaphakathi kwenu; ndiyisuse intliziyo yelitye enyameni yabo, ndibanike intliziyo yenyama;
20 ukuze bahambe ngemimiselo yam, bagcine amasiko am bawenze, babe ngabantu bam, mna ndibe nguThixo wabo.
21 Ke bona abantliziyo ihamba ngokwentliziyo yezinto zabo ezinezothe, nezingamasikizi abo, ndiya kubanika ngokwendlela yabo entlokweni yabo; utsho uYehova.
22 Iikerubhi zawaphakamisa amaphiko azo, kwaneevili ezingakuzo; ubuqaqawuli bukaThixo kaSirayeli baba phezu kwazo ngaphezulu.
23 Benyuka ubuqaqawuli bukaYehova, besuka phakathi komzi, bema entabeni engasempumalanga kuwo umzi.
24 UMoya wandifunqula, wandisa kwelamaKaledi kubathinjwa, ndisembonweni ngoMoya kaThixo. Wenyuka wemka kum umbono ebendiwubona.
25 Ndathetha kubathinjwa onke amazwi kaYehova, abendibonisile.


text:
Chapter 70
1 Kumongameli; ekaDavide; eyokukhumbuza. Thixo, khawuleza undihlangule; Yehova, khawuleza undincede.
2 Mabadane babe neentloni abawufunayo umphefumlo wam; Mababuye umva bahlazeke abananze ukuba ndihlelwe bububi;
3 Mababuye ngenxa yomvuzo wedano labo Abathi, Tshotsho! Tshotsho!
4 Mababe nemihlali bavuye ngawe bonke abakuquqelayo; Abaluthandayo usindiso lwakho Mabahlale besithi, Makenziwe mkhulu uThixo.
5 Ke mna ndilusizana, ndilihlwempu; Thixo, khawuleza uze kum. Umncedi wam nomsindisi wam nguwe; Yehova, musa ukulibala.


text:
Chapter 18
1 Kwathi, xa agqibileyo ukuthetha kuSawule, umphefumlo kaYonatan wabophana nomphefumlo kaDavide; uYonatan wamthanda njengomphefumlo wakhe.
2 USawule wamthabatha ngaloo mini, akamvumela ukuba abuyele endlwini kayise.
3 Benza umnqophiso ooYonatan noDavide, ngokumthanda kwakhe njengomphefumlo wakhe.
4 UYonatan wazihluba ingubo yokwaleka abenayo, wayinika uDavide, neengubo zakhe zokulwa, kwesa nakwikrele lakhe, nakwisaphetha sakhe, nakumbhinqo wakhe.
5 Waphuma uDavide, waya apho wathunywa khona nguSawule, wenza ngengqiqo. USawule wammisa phezu kwamadoda okulwa; walunga emehlweni abantu bonke, nasemehlweni abakhonzi bakaSawule.
6 Kwathi ekufikeni kwabo, ekubuyeni kukaDavide ekumbulaleni umFilisti, baphuma abafazi emizini yonke yakwaSirayeli, bevuma ingoma, bengqungqa, besiza kumkhawulela uSawule ukumkani ngeengqongqo, nangovuyo, nangeetriyangile.
7 Bavuma abafazi abaqambayo, bathi, USawule ubulele amawaka akhe, UDavide ubulele amawaka akhe angamashumi.
8 USawule wavutha kunene ngumsindo, lalibi emehlweni akhe elo lizwi; wathi, UDavide bamnike amawaka alishumi, mna bandinike amawaka nje; sekusele ukuthi ubukumkani bube bobakhe.
9 USawule wahlala emgxeleshile uDavide, kususela kuloo mini.
10 Kwathi ngengomso, umoya ombi kaThixo wamfikela ngamandla uSawule, wageza endlwini; uDavide ebetha uhadi ngesandla sakhe njengemihla; intshuntshe isesandleni sikaSawule.
11 USawule wabinza ngentshuntshe, wathi, Ndiya kumqhama nodonga uDavide. UDavide waphepha izihlandlo zazibini phambi kwakhe.
12 USawule wamoyika uDavide, ngokuba uYehova ebenaye, emkile kuSawule.
13 USawule wamsusa kuye, wammisa wangumthetheli wakhe wewaka; waphuma engena phambi kwabantu.
14 UDavide wenza ngengqiqo ezindleleni zakhe zonke, uYehova waye enaye.
15 Wabona uSawule ukuba unengqiqo enkulu, wanxunguphala bubuso bakhe;
16 ke onke amaSirayeli namaYuda ebemthanda uDavide, ngokuba ebephuma engena phambi kwawo.
17 Wathi uSawule kuDavide, Nantso intombi yam enkulu, uMerabhi; ndiya kunika ibe ngumkakho; kodwa yiba ngumfo onobukroti kum, ulwe iimfazwe zikaYehova. USawule ebesithi, Makungafiki esam isandla kuye, makufike esamaFilisti isandla kuye.
18 Wathi uDavide kuSawule, Ndingubani na, ayintoni na amakowethu, iyini imizalwane kabawo kwaSirayeli, ukuba ndibe ngumyeni kukumkani?
19 Kwathi ngexesha lokuba uMerabhi, intombi kaSawule, anikwe uDavide, wasuka wanikwa uAdriyeli waseMehola, ukuba abe ngumkakhe.
20 UMikali, intombi kaSawule, yamthanda uDavide. Waxelelwa uSawule, yalunga loo nto emehlweni akhe.
21 Wathi uSawule, Ndiya kumnika yona ibe ngumgibe kuye, sibe kuye isandla samaFilisti. Wathi uSawule kuDavide, Uya kuba ngumyeni kum namhla ngandlela mbini.
22 USawule wabawisela abakhonzi bakhe umthetho, wathi, Thethani ngasese kuDavide, nithi, Yabona, ukumkani ukunanzile, bonke abakhonzi bakhe bayakuthanda; ke ngoko yiba ngumyeni kukumkani.
23 Bawathetha abakhonzi bakaSawule loo mazwi ezindlebeni zikaDavide. Wathi uDavide, Yinto elula na emehlweni enu ukuba ngumyeni kukumkani, ndiyindoda elihlwempu nje, ndilula nje?
24 Abakhonzi bakaSawule bamxelela, besithi, UDavide uthethe wenjenje.
25 Wathi uSawule, Yitshoni kuDavide ukuthi, Ukumkani akananze khazi; lingaba likhulu leenyama zokwaluswa zamaFilisti, ukuba aziphindezelele ezintshabeni zokumkani. Ke uSawule ubecinga ukumwisa uDavide ngesandla samaFilisti.
26 Abakhonzi bakhe bamxelela uDavide loo mazwi; yalunga loo nto emehlweni kaDavide, ukuba abe ngumyeni kukumkani. Ke kaloku imihla ibingekazaliseki.
27 Wesuka uDavide, waya yena namadoda akhe, wabulala kumaFilisti amadoda angamakhulu amabini. UDavide wazizisa iinyama zokwaluswa zawo, wazinika ukumkani zingangoko zingako, ukuba abe ngumyeni kukumkani. USawule wamnika ke uMikali intombi yakhe, yangumkakhe.
28 Wakubona uSawule, wakwazi ukuba uYehova ebenoDavide. UMikali intombi kaSawule ubemthanda.
29 USawule wamoyika okunye uDavide; uSawule waba lutshaba kuDavide imihla yonke.
30 Baphuma abathetheli bamaFilisti; kwathi, bakuphuma, uDavide wenza ngengqiqo ngaphezu kwabakhonzi bonke bakaSawule. Lanconywa kunene igama lakhe.


text:
Chapter 7
1 Ke kaloku kwathi, lwakwakhiwa udonga, ndazifaka iingcango; bamiswa abamasango, nabavumi, nabaLevi, ukuba bagcine umsebenzi wabo.
2 Ndamwisela umthetho uHanani umzalwana wam, noHananiya umphathi wenqaba, ngeYerusalem; ngokuba ebeyindoda enyanisekileyo, emoyikayo uThixo ngaphezu kwabaninzi.
3 Ndathi kubo, Amasango aseYerusalem makangavulwa, lide lifudumale ilanga; bathi, besemi belinda, bazivale iingcango, bazitshixe; nimise abagcini abangabemi baseYerusalem, elowo abe selugcinweni lwakhe, elowo abe phambi kwendlu yakhe.
4 Umzi ububanzi ngeenxa zombini, umkhulu; abantu bembalwa phakathi kwawo, kungakhiwanga zindlu.
5 UThixo wam wangenisa entliziyweni yam, ukuba ndibabuthe abanumzana, nabaphathi, nabantu, ukuba ndibabhalele emilibeni yokuzalwa. Ndafumana incwadi yemilibo yokuzalwa kwabo babenyuke ekuqaleni; ndafumana kubhaliwe khona kwathiwa:
6 Ngabo aba oonyana belizwe lakwaYuda, abanyukayo kwabathinjiweyo basemfudusweni, awayebafudusile uNebhukadenetsare ukumkani waseBhabheli, ababuyela eYerusalem nakwaYuda, elowo wabuyela emzini wakowabo,
7 abeza noZerubhabheli, noYeshuwa, noNehemiya, noAzariya, noRahamiya, noNahamani, noMordekayi, noBhileshan, noMisperete, noBhigevayi, noNehum, noBhahana. Inani lamadoda, abantu bakwaSirayeli, yayileli:
8 oonyana bakaParoshe ibingamawaka amabini, anekhulu elinamanci asixhenxe anababini.
9 Oonyana bakaShefatiya ibingamakhulu amathathu, anamanci asixhenxe anababini.
10 Oonyana baka-Ara ibingamakhulu amathandathu, anamanci mahlanu anababini.
11 Oonyana bakaPahati wakwaMowabhi, koonyana bakaYeshuwa noYowabhi, ibingamawaka amabini, anamakhulu asibhozo, anashumi linye linesibhozo.
12 Oonyana bakaElam ibiliwaka, elinamakhulu amabini, anamanci mahlanu anabane.
13 Oonyana bakaZatu ibingamakhulu asibhozo, anamanci mane anabahlanu.
14 Oonyana bakaZakayi ibingamakhulu asixhenxe, anamanci mathandathu.
15 Oonyana bakaBhinwi ibingamakhulu amathandathu, anamanci mane anesibhozo.
16 Oonyana bakaBhebhayi ibingamakhulu amathandathu, anamanci mabini anesibhozo.
17 Oonyana baka-Azegadi ibingamawaka amabini, anamakhulu mathathu, anamanci mabini anababini.
18 Oonyana baka-Adonikam ibingamakhulu amathandathu, anamanci mathandathu anesixhenxe.
19 Oonyana bakaBhigevayi ibingamawaka amabini, anamanci mathandathu anesixhenxe.
20 Oonyana baka-Adin ibingamakhulu amathandathu, anamanci mahlanu anabahlanu.
21 Oonyana baka-Atere kaHezekiya ibingamashumi asithoba anesibhozo.
22 Oonyana bakaHashum ibingamakhulu amathathu, anamanci mabini anesibhozo.
23 Oonyana bakaBhetsayi ibingamakhulu amathathu, anamanci mabini anabane.
24 Oonyana bakaHarifi ibilikhulu, elinashumi linye linababini.
25 Oonyana baseGibheyon ibingamashumi asithoba anabahlanu.
26 Amadoda aseBhetelehem naseNetofa ibilikhulu, elinamanci asibhozo anesibhozo.
27 Amadoda aseAnatoti ibilikhulu, elinamanci mabini anesibhozo.
28 Amadoda aseBhete-azemavete ibingamashumi amane anamabini.
29 Amadoda aseKiriyati-yeharim, neKefira, neBheroti ibingamakhulu asixhenxe, anamanci mane anamathathu.
30 Amadoda aseRama neGabha ibingamakhulu amathandathu, anamanci mabini ananye.
31 Amadoda aseMikimas ibilikhulu, elinamanci mabini anamabini.
32 Amadoda aseBheteli neAyi ibilikhulu, elinamanci mabini anamathathu.
33 Amadoda enye iNebho ibingamashumi amahlanu anamabini.
34 Oonyana bomnye uElam ibiliwaka elinamakhulu amabini, anamanci mahlanu anabane.
35 Oonyana bakaHarim ibingamakhulu amathathu, anamanci mabini.
36 Oonyana baseYeriko ibingamakhulu amathathu, anamanci mane anabahlanu.
37 Oonyana baseLodi neHadidi neOno ibingamakhulu asixhenxe, anamanci mabini anamnye.
38 Oonyana baseSenaha ibingamawaka amathathu, anamakhulu asithoba, anamanci mathathu.
39 Ababingeleli: oonyana bakaYedaya, bendlu kaYeshuwa, ibingamakhulu asithoba, anamanci asixhenxe anabathathu.
40 Oonyana bakaImere ibiliwaka, elinamanci mahlanu anababini.
41 Oonyana bakaPashure ibiliwaka, elinamakhulu amabini, anamanci mane anesixhenxe.
42 Oonyana bakaHarim ibiliwaka elinashumi linye linesixhenxe.
43 AbaLevi: oonyana bakaYeshuwa noKademiyeli, koonyana bakaHodeva, ibingamashumi asixhenxe anabane.
44 Iimvumi: oonyana baka-Asafu ibilikhulu, elinamanci mane anesibhozo.
45 Abamasango: oonyana bakaShalum, oonyana baka-Atere, oonyana bakaTalemon, oonyana baka-Akubhi, oonyana bakaHatita, oonyana bakaShobhayi, ibilikhulu, elinamanci mathathu anesibhozo.
46 Abakhonzi betempile: oonyana bakaTsiha, oonyana bakaHasufa, oonyana bakaTabhahoti,
47 oonyana bakaKerosi, oonyana bakaSiha, oonyana bakaPadon,
48 oonyana bakaLebhana, oonyana bakaHagabha, oonyana bakaSalemayi,
49 oonyana bakaHanan, oonyana bakaGidele, oonyana bakaGahare,
50 oonyana bakaRehaya, oonyana bakaRetsin, oonyana bakaNekoda,
51 oonyana bakaGazam, oonyana bakaUza, oonyana bakaPaseha,
52 oonyana bakaBhetsayi, oonyana bakaMehunim, oonyana bakaNefishesim,
53 oonyana bakaBhakebhuki, oonyana bakaHakufa, oonyana bakaHarehure,
54 oonyana bakaBhatseliti, oonyana bakaMehida, oonyana bakaHarsha,
55 oonyana bakaBharkosi, oonyana bakaSisera, oonyana bakaTama,
56 oonyana bakaNetsiha, oonyana bakaHatifa.
57 Oonyana babakhonzi bakaSolomon: oonyana bakaSotayi, oonyana bakaSoferete, oonyana bakaPerida,
58 oonyana bakaYahala, oonyana bakaDarkon, oonyana bakaGidele,
59 oonyana bakaShefatiya, oonyana bakaHatili, oonyana bakaPokerete-tsebhayim, oonyana baka-Amon.
60 Bonke abakhonzi betempile, noonyana babakhonzi bakaSolomon, ibingamakhulu amathathu, anamanci asithoba anababini.
61 Ngabo aba abenyuka bevela eTele-mela, naseTele-harsha, naseKerubhi-adoni-mere; ke ababanga nakuzixela izindlu zooyise nomnombo wabo, ukuba ngabakwaSirayeli na:
62 oonyana bakaDelaya, oonyana bakaTobhiya, oonyana bakaNekoda, babengamakhulu omathandathu, anamanci mane anababini.
63 Ke kubabingeleli: oonyana bakaHabhaya, oonyana bakaHakotse, oonyana bakaBharzilayi, owazeka umfazi ezintombini zikaBharzilayi waseGiliyadi, wabizwa ngegama lazo:
64 abo bakufuna ukubhalwa kwabo kwababhalelwayo emilibeni yokuzalwa, abakufumana; bangcola ke, ababa sebubingelelini.
65 Irhuluneli yathi kubo, mabangadli nto kwezingcwele kanye, kude kuvele umbingeleli oneeUrim neeTumim.
66 Lonke ibandla lindawonye ibe ingamawaka angamashumi amane anamabini, anamakhulu mathathu, anamanci mathandathu;
67 zizodwa izicaka zabo ezi nezicakakazi zabo ezi, zingamawaka asixhenxe, anamakhulu amathathu, anamanci mathathu anesixhenxe; zineemvumi neemvumikazi ezingamakhulu amabini, anamanci mane anantlanu.
68 Amahashe abo ibingamakhulu asixhenxe, anamanci mathathu anamathandathu; oondlebende babo ibingamakhulu amabini, anamanci mane anabahlanu;
69 iinkamela ibingamakhulu amane, anamanci mathathu anantlanu; amaesile ibingamawaka amathandathu, anamakhulu asixhenxe, anamanci mabini.
70 Inxenye yeentloko zezindlu zooyise yanikela emsebenzini. Irhuluneli yanikela ebuncwaneni igolide eliwaka leedarike, namashumi amahlanu ezitya zokutshiza, namashumi amathathu eengubo zangaphantsi zababingeleli, nesilivere engamawaka amalulanu eemina.
71 Inxenye yeentloko zezindlu zooyise yanikela ebuncwaneni bomsebenzi igolide engamawaka amashumi amabini eedarike, nesilivere engamawaka amabini, anamakhulu amabini eemina.
72 Okwanikwayo ngabanye abantu ibe iyigolide engamawaka amashumi amabini eedarike, nesilivere engamawaka amabini, namashumi amathandathu anesixhenxe eengubo zangaphantsi zababingeleli.
73 Bahlala ke ababingeleli, nabaLevi, nabamasango, neemvumi, nenxenye yabantu, nabakhonzi betempile, namaSirayeli onke emizini yakomawabo. Ithe yakufika inyanga yesixhenxe, baba oonyana bakaSirayeli besemizini yakomawabo.


text:
Chapter 12
1 Isihlabo selizwe likaYehova, esisingisele kuSirayeli. Utsho uYehova, umaneki wezulu, umseki wehlabathi, umenzi womoya womntu phakathi kwakhe, ukuthi,
2 Yabona, iYerusalem ndiyenza ibe yindebe enombilini, yokuhexisa zonke izizwe ngeenxa zonke, imfikele noYuda ekungqingweni kweYerusalem.
3 Kothi ngaloo mini, ndiyenze iYerusalem ibe lilitye elingumthwalo ezizweni zonke; bonke abalifunqulayo baya kuzisikisa, bazilimazise, ziyihlanganyele zonke iintlanga zehlabathi.
4 Ngaloo mini, utsho uYehova, ndiya kuwabetha othuke amahashe onke, ndibabethe babe nomgada abakhweli bawo, ndiwavule amehlo am phezu kwendlu kaYuda, onke amahashe ezizwe ndiwabethe abe ziimfama.
5 Zothi iinkosana zakwaYuda ezintliziyweni zazo, Bangamandla am abemi baseYerusalem, ngoYehova wemikhosi, uThixo wabo.
6 Ngaloo mini ndiya kuzenza iinkosana zakwaYuda zibe njengokhamba lomlilo ezinkunini, nanjengezikhuni ezitshangaziswayo ezithungwini, zizitshise ngasekunene nangasekhohlo izizwe zonke ngeenxa zonke; iYerusalem ibuye imiwe esikhundleni sayo eYerusalem.
7 UYehova uya kusindisa iintente zakwaYuda kuqala, ukuze isihombo sendlu kaDavide, nesihombo sabemi baseYerusalem, singazikhulisi ngaphezu koYuda.
8 Ngaloo mini uYehova uya kubakhusela ubemi baseYerusalem; athi okhubekayo phakathi kwabo abe njengoDavide ngaloo mini; indlu kaDavide ibe njengoThixo, njengesithunywa sikaYehova phambi kwabo.
9 Kothi ngaloo mini, ndifune ukuzitshabalalisa zonke iintlanga eziyingenelayo iYerusalem.
10 Ndothululela phezu kwendlu kaDavide, naphezu kwabemi baseYerusalem, uMoya wokubabala nowokutarhuzisa, babheke kum mna bamhlabileyo amahlanza; bammbambazelele njengokumbambazelelwa kozelwe wamnye, babe krakra ngenxa yakhe, njengokrakra ngenxa yamazibulo akhe.
11 Ngaloo mini siya kuba sikhulu isililo eYerusalem, sibe njengesililo saseHadade-rimon esihlanjeni seMegido.
12 Liya kulila ilizwe, imizalwane ngemizalwane iyodwa; umzalwane wendlu kaDavide uwodwa, abafazi babo bebodwa; umzalwane wendlu kaNatan uwodwa, abafazi babo bebodwa;
13 umzalwane wendlu kaLevi uwodwa, abafazi babo bebodwa; umzalwane wamaShimehi uwodwa, abafazi bawo bebodwa;
14 yonke imizalwane eseleyo, imizalwane ngemizalwane iyodwa, nabafazi babo bebodwa.


text:
Chapter 24
1 Ke oonyana baka-Aron, amaqela abo ibingala: oonyana baka-Aron nguNadabhi, noAbhihu, noElazare, noItamare.
2 Bafa ooNadabhi noAbhihu phambi koyise, bengenanyana; baba ngababingeleli ooElazare noItamare.
3 Wabahlula uDavide: yanguTsadoki koonyana bakaElazare, yanguAhimeleki koonyana bakaItamare, ngodidi lwabo ekonzweni yabo.
4 Bafumaneka oonyana bakaElazare bebaninzi ngokweentloko zamagorha, ngaphezu koonyana bakaItamare. Babenjenje ukubahlula: koonyana bakaElazare, iintloko zezindlu zooyise zaba lishumi elinantandathu; koonyana bakaItamare, zasibhozo ngokwezindlu zooyise.
5 Babahlula ngamaqashiso, aba baba naba; ngokuba abaphathi bendawo engcwele nabaphathi bakaThixo bebengabakoonyana bakaElazare, naphakathi koonyana bakaItamare.
6 UShemaya unyana kaNataniyeli umbhali, wakubaLevi, wababhala phambi kokumkani, nabathetheli, noTsadoki umbingeleli, noAhimeleki unyana ka-Abhiyatare, neentloko zezindlu zooyise kubabingeleli nakubaLevi; indlu yoyise inye iphuma noElazare, inye iphuma noItamare.
7 Laphuma iqashiso lokuqala noYoyaribhi, elesibini noYidaya,
8 elesithathu noHarim, elesine noSehorim,
9 elesihlanu noMalekiya, elesithandathu noMiyamin,
10 elesixhenxe noHakotse, elesibhozo noAbhiya,
11 elesithoba noYeshuwa, eleshumi noShekaniya,
12 eleshumi elinanye noEliyashibhi, eleshumi elinesibini noYakim,
13 eleshumi elinesithathu noHupa, eleshumi elinesine noYeshebhabhi,
14 eleshumi elinesihlanu noBhilega, eleshumi elinesithandathu noImere,
15 eleshumi elinesixhenxe noHezire, eleshumi elinesibhozo noApitsetse,
16 eleshumi elinesithoba noPetaya, elamashumi omabini noYehezekeli,
17 elamashumi omabini analinye noYakin, elamashumi omabini anesibini noGamuli,
18 elamashumi omabini anesithathu noDelaya, elamashumi omabini anesine noMahazeya.
19 Lulo olo udidi lwabo, lwenkonzo yabo yokungena endlwini kaYehova, ngokwesiko labo elanikwa nguAron uyise, njengoko wawisa umthetho uYehova uThixo kaSirayeli.
20 Ke koonyana bakaLevi abaseleyo ngaba: koonyana baka-Amram nguShubhayeli; koonyana bakaShubhayeli nguYedeya.
21 NgoRehabhiya: koonyana bakaRehabhiya, intloko nguIshiya.
22 KumaItsare nguShelomoti; koonyana bakaShelomoti nguYahati.
23 Koonyana bakaHebron nguYeriya inkulu, noAmariya owesibini, noYahaziyeli owesithathu, noYekamam owesine.
24 Oonyana bakaUziyeli nguMika; koonyana bakaMika nguShamire.
25 Umkhuluwa kaMika nguIshiya; koonyana bakaIshiya nguZekariya.
26 Oonyana bakaMerari nguMali noMushi, oonyana bakaYahaziya unyana wakhe.
27 Kwaoonyana bakaMerari ngooYahaziya unyana wakhe, noShoham, noSakure, noIbri.
28 NgoMali kuvele uElazare, ongabanga nanyana.
29 NgoKishe: oonyana bakaKishe nguYerameli.
30 Oonyana bakaMushi nguMali, noEdere, noYerimoti. Ngabo abo oonyana babaLevi, ngokwezindlu zooyise.
31 Babawisela amaqashiso nabo kwanjengabazalwana babo, oonyana baka-Aron, phambi koDavide ukumkani, noTsadoki, noAhimeleki, neentloko zezindlu zooyise zababingeleli nezabaLevi: iinkulu zezindlu zooyise kwanjengabaninawa babo.


text:
Chapter 22
1 Madoda, bazalwana, nani bobawo, kuphulaphuleni ukuziphendulela kwam kuni ngoku.
2 Bakuva ke ukuba udanduluka ngentetho yesiHebhere kubo, bazola okunye. Waza wathi:
3 Mna ndiyindoda engumYuda; ndizalelwe okunene eTarso yelaseKiliki, kodwa ndondlelwe kulo mzi ezinyaweni zikaGamaliyeli; ndiqeqeshwe ngohlobo olucokisekileyo lomthetho woobawo, ndizondelela uThixo, njengokuba ninjalo nani nonke namhlanje.
4 Ndingowayitshutshisayo yona le Ndlela, ndada ndesa ekufeni, ndibopha, ndifaka ezintolongweni amadoda kwanabafazi;
5 njengokuba nombingeleli omkhulu endingqinela, nayo yonke intlanganiso yamadoda amakhulu; endamkela kubo iincwadi zokuya kubazalwana, ndahambela eDamasko, ndiya kuzisa nababekhona bebotshiwe eYerusalem, ukuze babethwe.
6 Ke kaloku kwathi, ndihamba, ndisondela eDamasko, malunga emini enkulu, ngesiquphe ndabanekelwa ngeenxa zonke lukhanyiselo olukhulu luphuma ezulwini.
7 Ndawa emhlabeni, ndeva ilizwi lisithi kum, Sawule, Sawule, unditshutshiselani na?
8 Ndaphendula ke mna ndathi, Ungubani na, Nkosi? Yathi kum, Mna ndinguYesu waseNazarete, omtshutshisayo wena.
9 Bona ke ababenam balubona okunene ukhanyiselo olo, besuka boyika; kodwa abalivanga ilizwi lalowo wayethetha nam.
10 Ndathi ke, Ndithini na, Nkosi? Yathi ke iNkosi kum, Vuka, uye eDamasko; woxelelwa khona ngazo zonke izinto ozimiselweyo ukuba uzenze.
11 Ndakuba ke ndingenakondela ngenxa yobuqaqawuli bolo lukhanyiselo, ndarholwa ngesandla ngabo babenam, ndafika eDamasko.
12 Ke kaloku, Hananiya uthile, indoda emhlonelayo uThixo ngokomthetho, engqinelwe kakuhle ngawo onke amaYuda amiyo khona,
13 weza kum, wema kufuphi, wathi kum, Sawule, mzalwana, buya ubone. Ndaza mna kwangelo lixa ndabheka phezulu kuye.
14 Wathi ke yena, UThixo woobawo bethu ukumisile wena ukuba ukwazi ukuthanda kwakhe, umbone lowo uliLungisa, uve ilizwi eliphuma emlonyeni wakhe;
15 ngokuba uya kuba lingqina lakhe kubo bonke abantu, lezinto ozibonileyo nozivileyo.
16 Nakaloku usalibele yini na? Suk’ ume, ubhaptizwe, uhlambulule izono zakho, unqula igama leNkosi.
17 Ke kaloku kwathi, ndakuba ndibuyele eYerusalem, ndakubon’ ukuba ndiyathandaza etempileni, ndaba sethongweni;
18 ndayibona isithi kum, Ngxama, uphume kamsinya eYerusalem; ngokokuba bengayi kubamkela ubungqina bakho ngam.
19 Ndathi mna, Nkosi, bayazi kakuhle bona ukuba mna ndandibafaka entolongweni, ndibatyabula kuzo zonke izindlu zesikhungu abo bakholwayo kuwe;
20 naxeshikweni laphalazwayo igazi likaStefano, ingqina lakho, ndaye ndimi kufuphi nam, ndikuthakazela ukusikwa kwakhe, ndizigcinile iingubo zabo babemsika.
21 Yathi kum, Hamba; ngokuba mna ndiya kukuthuma kude kwiintlanga.
22 Bamphulaphula ke, wada wafika kwelo lizwi, baza baphakamisa izwi labo besithi, Msuseni emhlabeni umntu onje; kuba akufanelekile ukuba adle ubomi.
23 Ke kaloku, bakubon’ ukuba bayankqangaza, belahla iingubo zabo, bephosa uthuli esibhakabhakeni,
24 wathi umthetheli-waka, makangeniswe enqabeni yomkhosi; wathi makancinwe ngekatsi, ukuze azi ukuba kungathuba lini na ukuba benjenje ukunkqangaza ngaye.
25 Ke kaloku, xa bamolulayo ngeentambo, wathi uPawulos kumthetheli-khulu obemi khona, Kuvumelekile na, ukuba nimtyakatye umntu ongumRoma, engagwetywanga nokugwetywa?
26 Evile ke umthetheli-khulu, waya wabika kumthetheli-waka, esithi, Yilumkele into oza kuyenza; kuba lo mntu ungumRoma.
27 Weza ke umthetheli-waka wathi kuye, Ndixelele, ungumRoma na? Wathi ke yena, Ewe.
28 Waphendula umthetheli-waka wathi, Mna ukungeniswa kwam kulo mzi waseRoma, ndakuzuza ngenani elikhulu. Wathi ke uPawulos. Ke mna ndizelwe ndinako.
29 Basuka kuye kwaoko ngoko abo babeza kumncina; woyika ke nomthetheli-waka akuqonda ukuba ungumRoma, nangenxa yokuba ebembophile.
30 Ke kaloku ngengomso, enga angayazi inyaniso yento amangalelwe ngayo ngamaYuda, wamkhulula ezintanjeni, wathi, mabeze ababingeleli abakhulu, nayo yonke intlanganiso yabo yamatyala; waza wamhlisa uPawulos, wammisa phakathi kwabo.


text:
I-Web scraping ibhekiselwa kwindlela yokusetyenziswa kwesoftware esetyenziselwa ukukhipha ulwazi kwiiwebhusayithi ezahlukeneyo. Ugxininiso oluphambili lwenkqubo kukuguqula idatha engaqinisekanga (ifomathi ye-HTML) kwi-data ehleliweyo (spreadsheet okanye database). Kukho iindlela ezahlukeneyo zokusetyenziswa kwewebhu, kodwa indlela eqhelekileyo kunye elula isebenzisa iPython. Oku kungenxa yokuba iPython inotye kwizinto eziphilayo njengoko inayo "ithala leencwadi ezintle" elinceda ekuthatheni ulwazi.
Ngaphezulu kweminyaka, kuye kwanda ukunyuka okukhulu kwimfuno yokuqhaqha kwiwebhu njengoko kuboniswe ukuba iphumelele ngakumbi. Kukho ezinye iindlela ezinokuthi umntu akwazi ukukhipha ulwazi lwewebhu njengendlela yokusebenzisa ii-API kwiiwebhsayithi ezifana ne-Twitter, i-Google kunye ne-Facebook kodwa oku akuyona indlela eqinisekileyo njengokuba kukho iiwebhsayithi ezingaboneleli nge-IPS.
Iibrariyari ezifunekayo kwi-web scrapping
I-Python yenye yezona zinto zikhethwa kakhulu kwi-web scrapper njengoko ivumela umntu ukuba akwazi ukufumana amathala eencwadi unokwenza umsebenzi omnye kwaye uyenembile kwaye kulula ukulawula. Iimbini ezibini ezisetyenziswa ngokuqhelekileyo kwiimodyuli zePython ekuchithweni kwedatha ziquka i-Urllib2 kunye ne-BeautifulSoup. I-Urllib2 imodyuli yePython engasetyenziselwa ukulandela ii-URL. Ngakolunye uhlangothi, i-BeautifulSoup iyithuluzi esetyenzisiweyo ukudonsa ulwazi olufana neetafile kunye negrafu ezivela kumaphepha ewebhu.
Ukutshintsha iphepha lewebhu usebenzisa i-BeautifulSoup
I-BeautifulSoup yenye yezona zinto zibaluleke kakhulu zixhobo zewebhu..Ukuze ukwazi ukucoca iphepha lewebhu usebenzisa i-BeautifulSoup, kukho amanyathelo athile kufuneka alandele. Ziquka:
1. Thengisa iilayibrari ezifunekayo - kulo mnye kufuneka ukuba angenise iilayibrari ezifunekayo ukuze afumane ulwazi oluyimfuneko
2. Sebenzisa umsebenzi " "ukujonga isakhiwo esinyanisiweyo sekhasi le-HTML - le nyathelo elibalulekileyo njengoko linceda umntu ukuba azi iithegi ezitholakalayo
3. Sebenza nge tag HTML- ezinye zeetaki ziquka ithegi yesobho
4. Fumana ithebula elifanelekileyo lokufumana itafile elungileyo kubalulekile njengoko umntu uya kukwazi ukufumana idatha echanekileyo.
5. Ukukhupha ulwazi kwiSet Frame Data-oku kuyinyathelo lokugqibela kwaye kulo, unako ukufumana iziphumo abazifunayo.
Ngendlela efanayo, i-BeautifulSoup ingasetyenziselwa ukwenza ezinye iintlobo ezahlukeneyo ze-web ukukhahlela ngokuxhomekeka kwizinto ezikhethwa ngumntu.
Kukho abo bacinga ukuba bangasebenzisa ibonakaliso ngokuqhelekileyo endaweni yokukhangela iwebhu njenge-BeautifulSoup kwaye bafumana iziphumo ezifanayo. Oku akunakwenzeka kuba kukho iintlobo ezahlukeneyo phakathi kwe-BeautifulSoup kunye neentsuku eziqhelekileyo kunye neziphumo zazo zokugqibela zihluke kakhulu. Ngokomzekelo, iikhowudi ze-BeautifulSoup ziba namandla ngakumbi kunezo zibhaliweyo ngamazwi avamile.
Ngako oko, ukusebenzisa i-web indlela yokwenza i-intanethi yindlela efanelekileyo kakhulu njengokuba umntu unokukwazi ukufumana iziphumo ezichanekileyo


text:
Chapter 19
1 Waye engene uYesu, ecanda eYeriko.
2 Kwakho ndoda ibizwa ngegama elinguZakeyu; yaye yona iyintloko yababuthi berhafu; yaye isisityebi yona.
3 Yayifuna ukumbona uYesu, ukuba ngubani na; ayaba nako ngenxa yendimbane, ngokuba ngesithomo yayimfutshane.
4 Yagidima ngaphambili, yakhwela kumthombe ukuze imbone; ngokuba ebeza kudlula ngapho.
5 Akufika kuloo ndawo, wakhangela phezulu uYesu, wayibona, wathi kuyo, Zakeyu, khawuleza uhle; kuba namhlanje ndimelwe kukuhlala endlwini yakho.
6 Wakhawuleza ke, wehla, wamamkela ngobubele, evuya.
7 Baye bonke, bakuyibona loo nto, bekrokra, besithi, Ungene waya kulala kwindoda engumoni.
8 Wema ke uZakeyu, wathi kuyo iNkosi, Uyabona, isiqingatha sempahla yam, Nkosi, ndisinika amahlwempu; nokuba ndidle into kabani ngokumtyhola, ndimbuyisela kane.
9 Uthe ke uYesu kuye, Namhlanje kufike usindiso kule ndlu, ngokokuba naye engunyana ka-Abraham;
10 kuba uNyana woMntu weza kufuna nokusindisa oko kulahlekileyo.
11 Ke kaloku, bakubon’ ukuba bayaziva ezi zinto, uqokele wathetha umzekeliso, ngenxa yokuba ebekufuphi eYerusalem, nangokuba babesiba ubukumkani bukaThixo buza kubonakala kwangoko.
12 Wathi ngoko, Umntu othile olinene wahambela ezweni elikude, eya kuzamkelela ubukumkani, aze abuye.
13 Ubabizile ke abakhonzi bakhe abalishumi, wabanika iimina zalishumi, wathi kubo, Rhwebani, ndide ndifike.
14 Ke abemi bomzi wakhe babemthiyile, bathuma izigidimi emva kwakhe, besithi, Asithandi ukuba lo abe ngukumkani phezu kwethu.
15 Kwathi, akuba ebuyile, ebamkele ubukumkani, wathi, mababizelwe kuye abo bakhonzi abebanike imali leyo, ukuze azi ukuba unantsi urhwebe ntoni na.
16 Wavela ke owokuqala esithi, Nkosi, imina yakho izele iimina zalishumi.
17 Uthe kuye, Hee ke, mkhonzi ulungileyo; ngokuba waba nokuthembeka entweni encinanana, yiba negunya kwimizi elishumi.
18 Weza nowesibini, esithi, Nkosi, imina yakho yenze iimina zantlanu.
19 Uthe ke nakulowo, Nawe yiba phezu kwemizi emihlanu
20 Weza nomnye esithi, Nkosi, nantsi imina yakho endibe ndinayo, ndiyibeke eqhiyeni;
21 kuba ndibe ndikoyika wena, ngokuba ungumntu obungqabangqaba, uthabatha into ongayibekanga, uvune into ongayihlwayelanga.
22 Athi ke kuye, Ndiya kukugweba ngokuphuma emlonyeni wakho, mkhonzindini ungendawo; ubusazi nje ukuba mna ndingumntu obungqabangqaba, othabatha into angayibekanga, avune into angayihlwayelanga;
23 ibiyini na phofu, ukuba ungayibeki imali yam ebhankini, ndaza mna ekufikeni ndaba ndiyibize inenzala?
24 Wathi kwababemi ngakhona, Mhlutheni imina leyo, niyinike lowo uneemina ezilishumi.
25 Bathi ke kuye, Nkosi, uneemina ezilishumi.
26 Kuba ndithi kuni, Wonke umntu onako uya kunikwa; ongenako ke, uya kuhluthwa kwanoko anako.
27 Ke zona ezo ntshaba zam zazingathandanga ukuba ndibe ngukumkani phezu kwazo, ziziseni apha, nizincinithe phambi kwam.
28 Waye, akuba ezithethile ezi zinto, ehamba ngaphambili, enyuka esiya eYerusalem.
29 Kwathi, akusondela eBhetefage naseBhetani, esingise entabeni ekuthiwa yeyemiNquma, wesusa bababini kubafundi bakhe,
30 wathi, Hambani niye emzaneni lo ukhangelene nani; nothi, nakungena kuwo, nifumane ithole le-esile libotshelelwe, ekungazanga kuhlale namnye umntu phezu kwalo; likhululeni nilizise.
31 Nokuba ubani uyanibuza, esithi, Yini na ukuba nilikhulule? nothi ukuthetha kuye, Liyafuneka eNkosini.
32 Basuka ke baya abo babethunyiwe, bafumana kunjengoko abekutshilo kubo.
33 Ke kaloku, bakubon’ ukuba bayalikhulula ithole, bathi abaninilo kubo, Nilikhululelani na ithole?
34 Bathi ke bona, Liyafuneka eNkosini.
35 Balizisa kuYesu, baphosa iingubo zabo phezu kwethole elo, bamkhwelisa uYesu.
36 Akubon’ ukuba uyahamba ke, bamana bezandlala iingubo zabo endleleni.
37 Ke kaloku, akubon’ ukuba selesondele ekuhleni kwayo iNtaba yemiNquma, yaqala yonke inkitha yabafundi yavuya, yadumisa uThixo ngezwi elikhulu, ngayo yonke imisebenzi yamandla abayibonayo;
38 besithi, Makabongwe lo Kumkani uzayo egameni leNkosi; uxolo emazulwini, uzuko enyangweni.
39 Abathile kubaFarisi esihlweleni apho bathi kuye, Mfundisi, bakhalimele abafundi bakho.
40 Waphendula wathi kubo, Ndithi kuni, kungathi kuthe cwaka aba, kunkqangaze amatye la.
41 Akusondela, wawubona umzi, wawulilela,
42 esithi, Akwaba ubusazi nawe lo kwangayo yona le mini yakho, izinto ezizezoxolo lwakho! Ke kungoku zifihliwe emehlweni akho.
43 Ngokuba uya kufikelwa yimihla, eziya kuthi iintshaba zakho zikubiyele ngodonga, zikungqinge, zikuxine ngeenxa zonke,
44 zikukhahlele phantsi wena, nabantwana bakho phakathi, kwakho; zingashiyi nelitye phezu kwelitye phakathi kwakho, ngenxa enokuba ungalazanga ixesha lokuvelelwa kwakho.
45 Waza, eye kungena etempileni, waqala ukubakhupha abo babethengisa kuyo, nababethenga;
46 esithi kubo, Kubhaliwe kwathiwa, Indlu yam yindlu yokuthandaza; ke nina niyenze umqolomba wezihange.
47 Wayefundisa imihla ngemihla etempileni apho. Baye ke ababingeleli abakhulu nababhali, kwanabaziintloko zabantu, befuna ukumtshabalalisa.
48 Baye ke bengafumani nto bangayenzayo; kuba bonke abantu babenamathele kuye, bemphulaphula.


text:
Enoba nazo yintoni ingxaki xa usebenzisa dr.fone izixhobo, sihlala apha ukunceda wena zisebenze ngaphandle.
Siyixabisile izimvo abathengi bethu, kwaye samkela ukuba usixelele ngamava akho kunye Product yakho Wondershare. Sithumelele zakho izimvo, izicelo, okanye izimvo. Nangona singakwazi ukuphendula ngqo impendulo yakho, siza kusebenzisa ngayo ukuphucula iimveliso kunye neenkonzo zethu. Ukuba unawo imeko yobugcisa okanye inkxaso, koko kucelwa uqhagamshelane nathi ngokusebenzisa inkxaso yethu Centre, njengokuba siza kuba nako ukuphendula ngoncedo
Siyixabisile izimvo abathengi bethu, kwaye samkela ukuba usixelele ngamava akho kunye Product yakho Wondershare. Sithumelele zakho izimvo, izicelo, okanye izimvo. Nangona singakwazi ukuphendula ngqo impendulo yakho, siza kusebenzisa ngayo ukuphucula iimveliso kunye neenkonzo zethu. Ukuba unawo imeko yobugcisa okanye inkxaso, koko kucelwa uqhagamshelane nathi ngokusebenzisa inkxaso yethu Centre, njengokuba siza kuba nako ukuphendula ngoncedo
Ngokwenene kakhulu izimvo kunye neengcebiso zakho iimveliso zethu. Ingxelo yakho iya kuthunyelwa iqela lethu yophuhliso ngokutsha ukuze ubone ukuba ifakwe ku okuzayo. Nangona singenzanga ukuphendula yangasemva, siyazi ukuba siya kwenza konke okusemandleni ethu ukuze enze imveliso ilungileyo ukuba sinako, yaye impendulo yakho kuya kusinceda kakhulu.
Ukuba udinga uncedo enye kwiimveliso zethu, qhagamshelana iqela lethu inkxaso Inkxaso yethu Centre.
Enkosi ngexesha lakho, nokuxhasa!
Oku lutshintsha ulwimi wephepha. Ayizi kutshintsha nawuphi na umbhalo ofakwe abasebenzisi


text:
Ngelilixa usomaqhuzu wezenzululwazi wama Gri ke u Claudius Prolemy (c.150 AD) wayekrelekrele wenza impazamo yokucinga ukuba ilizwe lonke lijikeleze umhlaba wayephosisa, kodwa uyabona uba abezenzululwazi bayikholelwa lonto iminyaka engapha kwe 1000. Abezenzululwazi babekholelwa ekubeni ilizwe lijikeleze umhlaba baze bayigqithisa inkolelo yabo nakwabanye abantu abafundileyo. Nje ngezankokheli zaphesheya (ibhayibhile ayikufundisi oko kwaphela). Yayikukweza kwee ngcaphephe zezenzululwazi okwakunokuphazama baze balahlekisa nabanye ukuba bachasele u Copernicus kunye no Galileo ngexesha loo 1600 A.D u Galileo wabonakalisa into yokuba ngaphezu kweminyaka engama 1000, inkolelo yeengcaphepha zenzululwazi zenza impazamo.
I Galileo akungomzekelo wenkolelo kunye nezenzulu lwazi, “isiqendu se Galileo” ngumzekelo obonisa ukuba abezenzululwazi benza impazamo. Babesele bekhohlise nabanye abathi nabo bakholelwa kule mpazamo.
Inkolo Inga Nokulunga xa Isisondeza Kwinyani.
Kwaye nazo ezenzululwazi zinako ukulunga xa Zisisondeza Kwinyani.
Iingcaphephe zezenzululwazi njengamphi na umntu wenyama ziyazenza impazamo nje ngeziya zexesha lika Galileo. Khumbula yayingabe zenzululwazi ababenze impazamo baza bakhohlisa nabanye ukuba ilizwe lijikeleze umhlaba.
Khumbula ukuba abezenzululwazi babesakudibanisa I astrology kunye ne astronomy. Babesakudibanisa I alchemy kunye ne chemistry bekhohlisa abaninzi. Ngelilixa abezenzululwazi baye bavezeukubaneempazamo ekuhambeni kwexesha, ibhayibhile ihlala ihleli ingabonakalisi bugwenxa. Ngalemihla abaqambi bezinto(evolutionists) bayelelanisa inkolo yabo nezenzululwazi nangona ezenzululwazi zichaza ukuba ukuqamba akunaku Phumelela. Kodwa ibhayibhile isixelela inyani ngemvelaphi yethu lonke eli xesha. IGenesis 1:1 "Ekuqalekeni uThixo wadala amazulu nehlabathi."
Abaqambi bezenzululwazi baphinde baphazame ngezenzululwazi kwakhona kwaye ibhayibhile ibonakale inenyani kwaye ingenanguqu.
REFERENCES - For More
Information
"Hidden Treasures in
the Biblical Text" by Chuck Missler, c. 2000. Published by
Koinonia House, 120 pages. ISBN 1-57821-127-1
"Scientific Facts in
the Bible" by Ray Comfort, c.2001. Published by Bridge-Logos
Publishers, 95 pages. ISBN 0-88270-879-1
"The Vanishing Proofs
of Evolution" by Thomas F. Heinze. Published by Chick Publications,
94 pages. ISBN 0-758905-70-X
"IZIBHALO EZINGCWELE NEZENZULULWAZI ZIYANGQINELANA"


text:
Sondela KuThixo
“Yintoni Ayibizayo Kuwe UYehova?”
YINTONI uYehova ayilindeleyo kwabo bafuna ukumnqula ngendlela eyamkelekileyo? Ngaba ufuna izinto zenziwe ngokugqibeleleyo, nto leyo eyenza kube nzima ngabantu abangafezekanga ukumanelisa? Okanye ulindele ukuba senze ngokwamandla ethu? Ukufumana iimpendulo kule mibuzo kubaluleke gqitha ukuba sifuna ukonwaba njengoko sinqula uThixo. Makhe sihlolisise izinto ezachazwa ngumprofeti uMika ezifunwa nguThixo xa simnqula.—Funda uMika 6:8.
“Ukuxelele . . . okulungileyo.” Akuyomfuneko ukuba siyiqikelele into uThixo ayilindeleyo kuthi. Usixelele ngokucacileyo eBhayibhileni oko akufunayo. UThixo ufuna senze “okulungileyo.” Ibingenakuba yenye indlela. “UThixo uluthando,” ngenxa yoko uyasicingela. (1 Yohane 4:8; 5:3) Ukwenza izinto azifunayo akwaneli nje ukumkholisa kodwa nathi siyazuza.—Duteronomi 10:12, 13.
“Yintoni ayibizayo kuwe uYehova?” Ngaba uYehova unalo ilungelo lokufuna ukuba simenzele nantoni na? Ewe, unalo! Simele simthobele ekubeni enguMthombo noMgcini wobomi. (INdumiso 36:9) Ngoko ke, yintoni afuna simenzele yona? UMika ukushwankathela ngeenkalo ezintathu oko kufunwa nguYehova kuthi. Ngokuyintloko, ezimbini zokuqala kwezi nkalo zinento yokwenza nendlela esiphatha ngayo abanye abantu yaye eyesithathu inento yokwenza nolwalamano lwethu noThixo.
‘Qhelisela okusesikweni.’ Ngokutsho kwenye imbekiselo, igama elithi “okusesikweni,” ngesiHebhere “lithetha ukwenza ubulungisa nokubaphatha kakuhle abanye abantu.” UThixo ufuna sibaphathe kakuhle abanye sisebenzisa imilinganiselo yakhe. Sibonisa ubulungisa ngokungabi namkhethe, sithi tye yaye sinyaniseke xa siqhubana nabanye. (Levitikus 19:15; Isaya 1:17; Hebhere 13:18) Xa sibaphatha kakuhle abanye, nabo baza kusiphatha kakuhle.—Mateyu 7:12.
‘Ukuthanda ububele.’ UThixo akafuni siphelele nje ekulubonakaliseni olu phawu kodwa ufuna siluthande. Igama lesiHebhere elithi “ububele” (che′sedh) lisenokubhekisela “kububele bothando” okanye “uthando olunyanisekileyo.” Omnye umphengululi weBhayibhile uthi: “Amagama athi uthando, inceba okanye ububele aguqulelwe ngokusuka kweli gama lesiHebhere [uche′sedh]; kodwa alibhekiseli kulo ngalinye lawo kodwa kuwo onke edibene.” Xa sinobubele, siyonwaba xa sinceda abantu. Ngenxa yoko, sifumana ulonwabo olufumaneka ngokupha.—IZenzo 20:35.
‘Ukuthozama ekuhambeni noThixo wakho.’ EBhayibhileni, igama elithi “ukuhamba” lithetha “ukulandela ikhondo elithile.” Sihamba noThixo ngokulandela ikhondo alichaze eBhayibhileni. Kufuneka ‘sithozame’ xa sihamba noThixo. Njani? Xa sithozamile phambi kukaThixo, siyayazi indawo yethu nokusikelwa kwethu umda. Ngoko ke, “ukuhamba ngokuthozama naye” kuthetha ukuzazi kakuhle izinto azifunayo nezinto esinokuzenza.
Okuvuyisayo kukuba, uYehova akaze afune izinto ezingaphaya kwamandla ethu. Uyakholiswa xa simkhonza ngokwamandla ethu. (Kolose 3:23) Uyakuqonda ukusikelwa kwethu umda. (INdumiso 103:14) Xa sizenza izinto uThixo azifunayo, siye sonwabe njengoko sihamba naye. Kutheni ungafundi ngendlela onokuhamba ngayo noThixo? Ukuba uyakwenza oko uya kukusikelela.—IMizekeliso 10:22.
Izibhalo onokuzifunda ngoNovemba:


text:
Ibali 103: Kwigumbi Elitshixiweyo
EMVA kokuba uPetros noYohane bemkile engcwabeni apho ubukhona umzimba kaYesu, uMariya ushiyeka yedwa elila. Uyagoba aze akrobe ngaphakathi engcwabeni, njengokuba simbonile kumfanekiso odluleyo. Apho ubona iingelosi ezimbini! Ziyambuza: ‘Kutheni ulila nje?’
UMariya uphendula athi: ‘Bayithabathile iNkosi yam, yaye andazi apho bayibeke khona.’ Emva koko uMariya uyaguquka aze abone indoda. Iyambuza: ‘Ufuna bani na?’
UMariya ucinga ukuba le ndoda ngumgcini-sitiya, nokuba mhlawumbi iwuthabathile umzimba kaYesu. Ngoko uthi: ‘Ukuba umthabathile, ndixelele apho umbeke khona.’ Kodwa ngokwenene le ndoda nguYesu. Uzambathise umzimba angawuqondiyo uMariya. Kodwa xa embiza ngegama lakhe, uMariya uyazi ukuba lo nguYesu. Uyakhawuleza aye kuxelela abafundi, athi kubo: ‘Ndiyibonile iNkosi!’
Ngenjikalanga yaloo mini, ngoxa abafundi ababini behamba besinge kwisixekwana sase-Emawusi, kusondela indoda ihambe nabo. Abafundi babuhlungu gqitha kuba uYesu ebulewe. Kodwa njengokuba behamba, le ndoda ibachazela izinto ezininzi ngokuphuma eBhayibhileni ize ibenze bazive behlaziyekile. Ekugqibeleni, xa besima ukuze bafumane isidlo, abafundi bayaqonda ukuba le ndoda nguYesu. Ngoko uYesu uthi shwaka, baze ngokukhawuleza aba bafundi babini babuyele eYerusalem ukuya kuxelela abapostile ngaye.
Ngoxa kuqhubeka oko, uYesu ubonakala nakuPetros. Abanye bayachwayitiswa kukuva oku. Aba bafundi babini baya eYerusalem baze bafumane abapostile. Bayabaxelela indlela abonakale ngayo uYesu kubo endleleni. Kanye xa bebalisa ngoko, ngaba uyawazi ummangaliso owenzekayo?
Khangela emfanekisweni. UYesu ubonakala phakathi endlwini, nakubeni ucango lutshixiwe. Bavuya kunene abafundi! Bachwayite gqitha ngolu suku! Ngaba unokuzibala izihlandlo uYesu asele ebonakele ngazo ngoku kubalandeli bakhe? Zihlanu, akunjalo?
Umpostile uTomas akakho xa uYesu ebonakala kubo. Ngoko abafundi bayamxelela besithi: ‘Siyibonile iNkosi!’ Kodwa uTomas uthi kufuneka ambone ngokwakhe uYesu ngaphambi kokuba akholwe. Ngoko, kwiintsuku ezisibhozo kamva abafundi bahlanganisene kwakhona kwindlu etshixiweyo, yaye ngoku uTomas ukho. Ngequbuliso, uYesu ubonakala ngaphakathi apho endlwini. Ngoku uTomas uyakholwa.
Yohane 20:11-29; Luka 24:13-43.
Imibuzo
- Uthini uMariya kwindoda acinga ukuba ngumgcini-myezo, kodwa yintoni emenza aqonde ukuba eneneni nguYesu?
- Kwenzeka ntoni kubafundi ababini abasendleleni esinge kwisixekwana sase-Emawusi?
- Nguwuphi ummangaliso owenzekayo xa abafundi ababini bexelela abapostile ukuba bambonile uYesu?
- UYesu ubonakele izihlandlo ezingaphi kubalandeli bakhe?
- Uthini uTomas xa esiva ukuba abafundi bayibonile iNkosi, kodwa kwenzeka ntoni kwiintsuku ezisibhozo kamva?
Imibuzo eyongezelelekileyo
- Funda uYohane 20:11-29.
KuYohane 20:23 ngaba uYesu wayethetha ukuba abantu banegunya lokuxolela izono? Cacisa. (INdu. 49:2, 7; Isa. 55:7; 1 Tim. 2:5, 6; 1 Yoh. 2:1, 2)
- Funda uLuka 24:13-43.
Sinokuyilungisa njani intliziyo yethu ukuze yamkele inyaniso yeBhayibhile? (Luka 24:32, 33; Ezra 7:10; Mat. 5:3; IZe. 16:14; Heb. 5:11-14)


text:
Chapter 14
1 Lonke ibandla laliphakamisa lalikhupha ilizwi lalo, balila abantu ungobo busuku.
2 Bonke oonyana bakaSirayeli babakrokrela ooMoses noAron; lathi kubo lonke ibandla, Akwaba besifele ezweni laseYiputa! Akwaba besifele nakule ntlango!
3 Yini na ukuba uYehova asizise kweli lizwe ukuze siwelikrele, abafazi nabantwana bethu babe lixhoba? Akusilungele na kanye ukuba sibuyele eYiputa?
4 Batshono ukuthi, Masizimisele umphathi, sibuyele eYiputa.
5 Bawa ooMoses noAron ngobuso babo phambi kwesikhungu sonke sebandla loonyana bakaSirayeli.
6 UYoshuwa unyana kaNun, noKalebhi unyana kaYefune, ababekwababelihlolile ilizwe, bazikrazula iingubo zabo.
7 Bathi kwibandla lonke loonyana bakaSirayeli, Ilizwe esacanda kulo silihlola, lilizwe elihle kakhulu kunene.
8 Ukuba uYehova usinonelele, wosisa kwelo zwe, asinike; lilizwe elibaleka amasi nobusi.
9 Kodwa musani ukugwilika kuYehova, musani ukuboyika abantu belo zwe nina; kuba bakukudla kwethu. Umkile umthunzi wabo kubo, uYehova unathi; musani ukoyika.
10 Ke lathi lonke ibandla mabaxulutywe ngamatye. Babonakala ubuqaqawuli bukaYehova ententeni yokuhlangana kubo bonke oonyana bakaSirayeli.
11 Wathi uYehova kuMoses, Kuya kuda kube nini na bendigiba aba bantu? Kuya kuda kube nini nabengakholwa kum, kwimiqondiso yonke endiyenzileyo phakathi kwabo?
12 Ndiya kubabetha ngendyikitya yokufa, ndibagqogqe; wena ndikwenze uhlanga olukhulu olunamandla kunabo.
13 Wathi uMoses kuYehova, AmaYiputa avile ukuba ubanyusile ngamandla akho aba bantu phakathi kwawo;
14 abaxelele nokubaxelela abemi beli lizwe. Bavile nabo ukuba wena, Yehova, uphakathi kwaba bantu. Ubonakala iliso kwiliso, wena Yehova, nelifu lakho limi phezu kwabo; uhamba phambi kwabo emqulwini welifu emini, emqulwini womlilo ebusuku.
15 Ukuba uthe wababulala aba bantu njengandoda-nye, zotsho iintlanga eziluvileyo udaba lwakho, ukuthi,
16 Kungenxa enokuba uYehova ebengenako ukubasa abobantu ezweni abebafungele lona, le nto abasikileyo entlango.
17 Kaloku amandla eNkosi makabe makhulu, njengoko wathethayo wena, wathi,
18 UYehova uzeka kade umsindo, mkhulu ngenceba, uxolela ubugwenxa nesikreqo, engeze amenze msulwa onetyala; uvelela ubugwenxa booyise koonyana kwesesithathu nakwesesine isizukulwana.
19 Buxolele, ndiyakukhunga, ubugwenxa baba bantu ngokobukhulu benceba yakho, njengoko ubuxoleleyo ubugwenxa baba bantu, uthabathele eYiputa wezisa apha.
20 Wathi uYehova, Ndibaxolele ngokwelizwi lakho.
21 Noko, ndihleli nje, buya kulizalisa ihlabathi lonke ubuqaqawuli bukaYehova.
22 Amadoda onke abubonileyo ubuqaqawuli bam, nemiqondiso yam endayenzayo eYiputa nasentlango, andilingileyo ezi zihlandlo zilishumi, akaliphulaphula izwi lam,
23 wona akasayi kulibona ilizwe endalifungela ooyise; bonke abandigibileyo abasayi kulibona.
24 Ke yena umkhonzi wam uKalebhi, ngenxa enokuba ebenamoya wumbi, wakholisa ukundilandela, ndiyakumfikisa ezweni ebeye kulo, lihluthwe yimbewu yakhe.
25 Ke ama-Amaleki namaKanan emi entilini. Jikani ngomso, ninduluke, nisinge entlango ngendlela eya eLwandle oluBomvu.
26 Wathetha uYehova kuMoses nakuAron, esithi,
27 Kuya kuda kube nini na ndilithwele eli bandla lingendawo, lona elilindikrokrelayo? Izikrokro zoonyana bakaSirayeli abandikrokrela ngazo ndizivile.
28 Yithi kubo, Ndihleli nje, utsho uYehova, inene, njengoko nithethileyo ezindlebeni zam, ndiya kwenjenjalo kuni.
29 Izidumbu zenu ziya kuwa kule ntlango; nabo bonke ababalwayo kuni ngokwenani lenu lonke, bethabathela kominyaka imashumi mabini ezelwe, banyuse, nina nindikrokreleyo,
30 aniyi kungena ezweni endaliphakamisela isandla sam ukuba ndinihlalise kulo, ingenguKalebhi unyana kaYefune, noYoshuwa unyana kaNun.
31 Ke usapho lwenu, ebe nisithi luya kuba lixhoba, ndiya kulungenisa lona, lulazi ilizwe enilicekisileyo.
32 Nina, izidumbu zenu ziya kuwa kule ntlango;
33 oonyana benu babe ngabalusi entlango iminyaka emashumi mane, bathwale ukuhenyuza kwenu, zide ziphele izidumbu zenu entlango.
34 Ngokwenani lemihla enalihlola ngayo ilizwe, imihla emashumi mane, umhla ube ngumnyaka, niyakubuthwala ubugwenxa benu iminyaka emashumi mane, nikwazi ukunishiya kwam.
35 Mna Yehova ndithethile; inene, le nto ndiya kuyenza kweli bandla lonke lingendawo, kwaba bahlangene ngam; baya kuphela kule ntlango, bafele kuyo.
36 Ke amadoda la abewathumile uMoses, ukuba alihlole ilizwe, aza abuya akrokrisa lonke ibandla ngaye, ngokuhambisa udaba olubi ngalo ilizwe,
37 wona loo madoda abehambise udaba olubi ngelizwe elo, afa sisibetho eso phambi koYehova.
38 Kwasala uYoshuwa unyana kaNun, noKalebhi unyana kaYefune, kuloo madoda abeye kulihlola ilizwe.
39 Wawathetha uMoses la mazwi kubo bonke oonyana bakaSirayeli; benza isijwili esikhulu abantu.
40 Bavuka kusasa, baya encotsheni yentaba, besithi, Sikho, siyakunyuka siyekuloo ndawo ayithethileyo uYehova; ngokuba sonile.
41 Wathi uMoses, Yini na, le nto niwugqithayo umlomo kaYehova? Le nto ayiyi kuphumelela.
42 Musani ukunyuka, kuba uYehova akakho phakathi kwenu; ningagxothwa ziintshaba zenu.
43 Ngokuba ama-Amaleki namaKanan akhona phambi kwenu, niya kuwa likrele; ngenxa yokuba nibuyile ekumlandeleni uYehova, akayi kuba nani uYehova.
44 Bagxalathelana, benyuka baya encotsheni yentaba; ke yona ityeya yomnqophiso kaYehova noMoses ayiphumanga phakathi kweminquba.
45 Ehla ama-Amaleki namaKanan abehleli kuloo ntaba, abaxabela, abaqoba kwasa eHorma.


text:
Chapter 10
1 Ndabona esinye isithunywa sezulu esinamandla, sisihla ezulwini, sithiwe wambu ngelifu; kukho umnyama entloko, ubuso baso bungathi lilanga, iinyawo zaso zingathi ziintsika zomlilo.
2 Esandleni saso saye sinencwadana ivulekile. Salumisa unyawo lwaso lokunene phezu kolwandle, ke olokhohlo phezu komhlaba;
3 sadanduluka ngezwi elikhulu, ngathi yingonyama igquma. Sathi sakudanduluka, iindudumo ezisixhenxe zazivakalisa izandi zazo.
4 Xa iindudumo ezisixhenxe zazivakalisayo izandi zazo, ndandiza kubhala; ndaza ndeva izwi liphuma emazulwini, lisithi kum, Zitywine izinto ezizivakalisileyo iindudumo ezisixhenxe, ungazibhali zona.
5 Saza isithunywa sezulu, endasibonayo simi phezu kolwandle na phezu komhlaba, sasiphakamisela ezulwini isandla saso,
6 safunga lowo udla ubomi, ase emaphakadeni asemaphakadeni, owadala izulu nezinto ezikulo, nomhlaba nezinto ezikuwo, nolwandle nezinto ezikulo, ukuthi, Akuyi kuba sabakho xesha.
7 Ke ngemihla yezwi lesesixhenxe isithunywa sezulu, xa sukuba siza kuvuthela ixilongo, iya kuzaliseka imfihlakalo kaThixo, njengoko wazishumayelayo iindaba ezilungileyo kwabangabakhe abakhonzi, abaprofeti.
8 Lathi izwi endalivayo liphuma emazulwini, labuya lathetha nam, lisithi, Hamba uye uyithabathe incwadana evulekileyo, esesandleni sesithunywa esimiyo phezu kolwandle naphezu komhlaba.
9 Ndesuka ke ndaya kwisithunywa eso, ndathi kuso, Ndinike incwadana leyo. Sathi kum, Yithabathe, uyidle uyigqibe; yosenza sibe krakra isisu sakho, kodwa emlonyeni wakho yoba nencasa enjengeyobusi.
10 Ndayithabatha ke incwadana esesandleni sesithunywa eso, ndayidla ndayigqiba; yaye emlonyeni wam inencasa enjengeyobusi; xa ndayidlayo, saba krakra isisu sam.
11 Sathi kum, Umele ukuba ubuye uprofete ngabantu, neentlanga, neelwimi, nookumkani, abaninzi.


text:
Chapter 7
1 Anazi na, bazalwana (kuba ndithetha kwabawaziyo umthetho), ukuba umthetho umphatha ngobukhosi umntu ngexesha lonke adla ubomi ngalo?
2 Kuba umfazi owendileyo, ubotshiwe ngumthetho kwindoda yakhe, lo gama idla ubomi; ukuba ke ithe yafa indoda, ukhululekile kuwo umthetho ombophe endodeni.
3 Ngoko ke, ukuba uthe waba kuyimbi indoda, yakubon’ ukuba indoda yakhe isadla ubomi, kothiwa ngumkrexezikazi. Ke ukuba ithe yafa indoda yakhe, woba ukhululekile kuwo umthetho, ukuba angabi mkrexezikazi, ethe waba kuyimbi indoda.
4 Ngoko ke, bazalwana bam, nani n’abulawa nafa kuwo umthetho ngawo umzimba kaKristu, ukuba nibe kuwumbi, kulowo ke wavuswa kwabafileyo, ukuze sixakathe isiqhamo kuThixo thina.
5 Kuba oko besikwinyama, ukuthabatheka zizono, okube kuxhokonxwa ngawo umthetho, kwakusebenza emalungwini ethu ekuxakatha isiqhamo esisa ekufeni.
6 Ke ngoku sikhululwe thina kuwo umthetho, safayo nje kwesasibanjwe kuko, ngokokude sikhonze sinobutsha bomoya, singakhonzi sinobudala bomthetho obhaliweyo.
7 Sithini na ke? Umthetho usisono na? Nakanye! Ke ngendingasazanga isono, ukuba bekungengamthetho; kuba nenkanuko ngendingayazanga, ukuba umthetho ubungatshongo ukuthi, Uze ungakhanuki.
8 Isono ke sizuze ithuba ngawo umthetho, sasebenza ngaphakathi kwam yonke inkanuko; kuba, kungekho mthetho, isono sifile.
9 Mna ke bendifudula ndiphilile, ungekho umthetho; uthe ke wakufika umthetho, sabuya saphila isono, ndafa ke mna;
10 waza umthetho obumiselwe ubomi, wafumaneka kum inguwona usingisa ekufeni.
11 Kuba isono sithe, sizuze ithuba ngawo umthetho, sandilukuhla, saza ngawo sandibulala.
12 Ngoko ke umyalelo okunene ungcwele; nomthetho ungcwele, unobulungisa, ulungile.
13 Oko ke kulungileyo kwaba kukufa na ke kum? Nakanye! Saye sisisono; ukuze sibonakale sisisono, sisebenza ukufa kum ngoko kulungileyo; ukuze isono ngawo umthetho sibe sisono ngokuncamisileyo.
14 Kuba siyazi ukuba umthetho ungowomoya; ke mna ndingowenyama; kuthengiswe ngam, ndaba phantsi kwesono.
15 Kuba oko ndikwenzayo andikwazi mna; kuba endikuthandayo, oko andikwenzi; endikuthiyayo, oko ndiyakwenza;
16 ukuba ke endingakuthandiyo ndenza khona oko, ndivumelana nomthetho ukuba mhle.
17 Ngoko ke ayisendim osebenza oko, seyisisono esi simiyo ngaphakathi kwam.
18 Kuba ndiyazi ukuba ngaphakathi kwam, oko kukuthi enyameni yam, akumi okulungileyo; kuba ukuthanda kukho ukubakho oku kum; ke kona ukukusebenza okuhle andikufumani.
19 Kuba okulungileyo endikuthandayo, andikwenzi; khona okubi, endingakuthandiyo, oko ndiyakwenza.
20 Ukuba ke endingakuthandiyo mna, ndenza khona oko, ayisendim okusebenzayo
21 oko, seyisisono esi simiyo ngaphakathi kwam.
22 Ndifumana ngoko lo mthetho kum, ukuba kuthi, ndifuna ukukwenza okuhle, kusuke kubekho okubi kum.
23 Kuba ndikholene nomthetho kaThixo ngokomntu ongaphakathi; kodwa ndibona mthetho wumbi, emalungwini am, usilwa nomthetho wengqiqo yam, undithimbela emthethweni wesono, lowo usemalungwini am.
24 Athi ke mna, mntu uludwayi! Azi, ngubani na oya kundihlangula kulo mzimba woku kufa?
25 Ndiyabulela kuThixo ngoYesu Kristu, iNkosi yethu. Ngoko ke mna ngokwam ngayo ingqiqo okunene ndikhonza umthetho kaThixo; kodwa ngayo inyama ndikhonza umthetho wesono.


text:
Chapter 28
1 Ke kaloku, kwathi ngaloo mnyaka, ekuqalekeni kobukumkani bukaZedekiya, ukumkani wakwaYuda, ngomnyaka wesine, ngenyanga yesihlanu, wathetha kum uHananiya unyana ka-Azure, umprofeti waseGibheyon, endlwini kaYehova, emehlweni ababingeleli nabantu bonke, esithi,
2 Utshilo uYehova wemikhosi, uThixo kaSirayeli, ukuthi, Ndiyayaphula idyokhwe yokumkani waseBhabheli.
3 Kwangale minyaka mibini izalisekileyo, ndiya kuyibuyisela kule ndawo yonke impahla yendlu kaYehova, awayithabathayo kuloo ndawo uNebhukadenetsare ukumkani waseBhabheli, wayisa eBhabheli.
4 Ndiya kubabuyisela kule ndawo oYekoniya unyana kaYehoyakim, ukumkani wakwaYuda, nabafudusiweyo bonke bakwaYuda, abaye eBhabheli, utsho uYehova; ngokuba ndiya kuyaphula idyokhwe yokumkani waseBhabheli.
5 Wathi uYeremiya umprofeti kuHananiya umprofeti, emehlweni ababingeleli, nasemehlweni abantu bonke abemiyo endlwini kaYehova:
6 wathi uYeremiya umprofeti, Amen, makenjenjalo uYehova. Makawamise uYehova amazwi akho owaprofetele ukuba ayibuyise impahla yendlu kaYehova, nabafudusiweyo bonke eBhabheli, beze kule ndawo.
7 Khawuve eli lizwi ndilithethayo ezindlebeni zakho, nasezindlebeni zabantu bonke.
8 Abaprofeti ababengaphambili kum nangaphambili kwakho kwasephakadeni, baprofeta imfazwe, nobubi, nendyikitya yokufa, besingisele kumazwe amaninzi nangezikumkani ezikhulu.
9 Umprofeti lowo uprofeta uxolo, uya kwaziwa ukuba ungumprofeti othunyiweyo nguYehova okunene, ekwenzekeni kwelo lizwi lomprofeti lowo.
10 Ke kaloku uHananiya umprofeti wayithabatha idyokhwe entanyeni kaYeremiya umprofeti, wayaphula.
11 Wathetha uHananiya emehlweni abantu bonke, esithi, Utsho uYehova ukuthi, Ndiya kwenjenje ukuyaphula idyokhwe kaNebhukadenetsare ukumkani waseBhabheli, ngale minyaka mibini iza kuzaliseka, ezintanyeni zeentlanga zonke. Wemka ke uYeremiya umprofeti, wahamba indlela yakhe.
12 Kwafika ilizwi likaYehova kuYeremiya emva kokuyaphula kukaHananiya umprofeti idyokhwe entanyeni kaYeremiya umprofeti, lisithi,
13 Yiya uthethe kuHananiya, uthi, Utsho uYehova ukuthi, Uzaphule iidyokhwe zomthi, ke yenza iidyokhwe zesinyithi esikhundleni sazo.
14 Ngokuba utsho uYehova wemikhosi, uThixo kaSirayeli, ukuthi, Ndibeke idyokhwe yesinyithi ezintanyeni zezo ntlanga zonke, ukuze zimkhonze uNebhukadenetsare ukumkani waseBhabheli; ziya kumkhonza ke; kwanamaramncwa asendle ndiwanikele kuye.
15 Wathi uYeremiya umprofeti kuHananiya umprofeti, Khawuve, Hananiya; uYehova akakuthumanga; wena aba bantu ubakholosisa ngobuxoki.
16 Ngako oko, utsho uYehova ukuthi, Yabona, ndiva kukugxotha ebusweni bomhlaba; uya kufa nonyakanje, ngokuba uthethe elokukreqa kuYehova.
17 Wafa ke uHananiya umprofeti ngaloo mnyaka, ngenyanga yesixhenxe.


text:
Iindibano Ezikhethekileyo ZamaNgqina KaYehova Ezabanjelwa Kumazwe Asixhenxe
Kutshanje amaNgqina kaYehova ebeneendibano ezikhethekileyo eBrazil, eCosta Rica, eHong Kong, eIreland, eIsrael, eNew Zealand naseSweden. Eyokuqala kwezi ibiseSweden ngoJulayi 2012 kwaye ezintathu zokugqibela beziseCosta Rica naseNew Zealand ngoJanuwari 2013.
Njengezinye iindibano zeentsuku ezintathu esiba nazo, nezi bezineentetho ezisekelwe eBhayibhileni, imiboniso kunye needrama.
Kuye kwamenywa abantu ukuba bazifumane kumanye amazwe ezi ndibano. Ngaphambi nasemva kweendibano, iindwendwe ziye zafumana ithuba lokukhenketha la mazwe zize kuwo.
Undwendwe olwaluseBrazil lwathi: “Indivuyise gqitha into yokubona uthando nobubele obungaka babazalwana. Bekungathi ndikhawuleze ndafumana amanye amalungu entsapho.”
Olunye undwendwe olwaluseHong Kong lwathi: “Yandivuyisa kakhulu into yokubona wonke umntu encumile, zasuka zazehlela iinyembezi xa ndabona iindwendwe ezithetha isiMandarin zifumana iBhayibhile ngolwimi lwazo ikhutshwa kule ndibano.”
Nyaka ngamnye, amaNgqina kaYehova aba neendibano ehlabathini lonke. Kubakho izigidi zabantu kuzo.
Iindibano ezinjengezi zinika ithuba lokuba abo bezileyo babukane, baze bafumane uxolo, uvuyo nothando lobuzalwana. Oku kubonakala ngakumbi kwiindibano ezikhethekileyo okanye ezezizwe ngezizwe. Ngexesha lekhefu, iindwendwe ziye zitye kunye, zifote, zincokole okanye zinikane izipho neenkcukacha zazo.
Njengakuzo zonke iindibano zethu, abo bangengabo amaNgqina kaYehova bamkelekile ukuba bangeza